url: =NA LAWHCING NUAM HIAM? Agelh – Dong Za Mung - Laibu Saal\nHome > Thuluui/Articles > NA LAWHCING NUAM HIAM? Agelh – Dong Za Mung\nNA LAWHCING NUAM HIAM? Agelh – Dong Za Mung\nNA LAWHCING NUAM HIAM?\nAgelh – Dong Za Mung\nJoshua 1:9 “Thu hong pia khin hilo ka hi hiam? Thahat inla hang in. Lau kei inla, lung kia kei in; banghanghiam cih leh na pai na peuhpeuh ah TOPA na Pasiannang tawh h ong om hi‟ a ci hi”.\n“Na lawhcing nuam hiam?”ci-in hong kidong leh “Lawhcing nuam tham ing ei,” kici sam ding hi. A lawhcing nuam khempeuh lum hithiat a lawhcinna a ngah uh hilo hi. Na lianpi i ngah nop leh lianpi mah a i kipiak khiat kul hi. Na khat peuhpeuh in dan nei hi. Sep ding zia, bawl ding zia na om hi. Tua ahih manin na lawhcin nop leh a dan, a ziate na tel, na theih ding kisam hi.\nDr. Do Kham in seminar a piakna khat ah, "Nang sunga om hih theihnate bangci taangtun sakthei ding na hiam cih leh:\n1) Ngaihsutna hoih tawh nungta in!\n2) Na hihna aangtang in!\n3) Tupna kician nei in!\n4) Hangsanna, thuakzawhna leh ki-uk zawhna nei in!\n5) Khensatna kician leh dik nei in!\n6) Nisim in sin inla, a hoih in gamta in!\n7) Lawhsapna leh haksatnate a san dan siam sawm in!\n8) Pasian tawh a haksa khat beek omlo hi," ci-in a gen hi. (Rev.Dr.Chin Do Kham..Life Enrichment Seminar.. Bangalore, India..19/3/2011. (Sat).\nDr. Thar Tun Oo in a laibu sungah, Bang dan ten milawhcing hong hisak hiam?, ci-in a gelhna ah hi bangin na gelh hi.\n1. Tupna nei in!\n2. Na vangneihna kem in!\n3. Paulap zong kei in!\n4. A tawntungin sinsawm in!\n5. Na hun leh na tha, na ngal mawk beisak kei in!\n6. Na khensat bangin sem in! ci-in gelh hi.\nA lawhcing nuam mi khat na hih leh tupna na neih ding a kisam thupi pen ahi hi. Tupna omlo pi-in bangmah lawhcinna na ngah kei ding hi. Na lawhcing nuam hiam?\nI. LAWHCINNA LAMPI\nJoshua 1:8 “Hih thukham laibu na mangngilh ngei kei ding hi. A sunga kigelh thute khempeuh tawh kisai-in na gamtat theihna dingin sun leh zanin na lung ngaingai ding hi. Tua hi leh na mavang ding a, na nasep tangtung ding hi”.\nMi lawhcingte in lampi nei tek uh a, tua a lampite uh kibang kim pian hi. Nang zong na lawhcin nading in lampi na neih ding ahi hi. Tua lampite pen midang a lawhcingsate aa tawh a kibang zong tampi om kha ding hi. Mi lawhcing i cihte‘n tupna kician nei-in, a tupna uh sepna tawh zom pah uh a tangtung uh hi. Tupna, ngimna, geelna na neih hangin sepkhiatna na neih kei leh zong na lawhcing ngei kei ding hi.\nLawhcin nading lampite:\na. Topa muang ding!\nb. Tupna kician nei ding!\nc. Sangpi tum ding!\nd. Tupna mitsuan gige ding!\ne. Upna nei ding!\nf. Tu‘n kipan pah ding!\ng. Kimuangngam ding!\nh. Hanciam ngiat ding!\ni. Lungkia ngeilo ding!\nj. Kineusak lo ding!\n1. TOPA MUANG IN\nPs. 37:3-4 “TOPA muang inla gamtat hoih in. Gam nuam ah teng inla thumanin om in. TOPA sungah lungkim in; amah in na deihna hong pia ding hi”.\nTopa pen van-le-lei a bawlpa hi a, a vanglian pen Pasian ahi hi. Amah bang a dang omlo a, sihna panin a thokik a nungta Pasian ahi hi. Topa in na piankhiat mapek nangawn panin nang hong phawkin hong awlmawh hi. Na siatna dingin geelna nei hetlo a, na hoihna ding leh na lametna, na tupna tangtunsak ding geelna amah in nei hi (Jer.29:11).\nTopa muang inla gamtat hoih lecin gam nuam ah nang hong teengsak ding hi. Topa sungah lungkim lecin amah in na deihna hong pia ding hi. Na khempeuh kipatna Topa hi a, a tawpna zong amah mah ahi hi (Rev.1:17). Topa muang lecin lawhcinna ah nang hong pi ding hi. A tapa khat bek a neihsun hong piak dongin nang hong it Topa muang in (John 3:16).\n“A siangtho mahmah a vanglian Pasian in ei bang lel mawh nei mihing hong itna lamdang ka sa mah mah hi”.\nRev. Chin Do Kham Ph.D\n“Pasian in ei hoihna leh hoihlohna tawh nasem lo-in Pasian a hihna tawh na a sem Pasian ahi hi”. Rev. Chin Do Kham Ph.D\n“Na hih zawh loh tungah ding kenla, Pasian‟ hih zawhna tungah ding zaw in”.\nRev.Go Za Nang\n2. TUPNA KICIAN NEI IN\nProv. 20:18 “Hoih tak-a geelna tawh na sepna taangtung hi; geelna kician om lopi-in galsim dingin kipan kei in”.\nNa khat peuhpeuh na sep ciangin tupna kician na neih ding ahi hi. Tupna om lopi-in na lawhcing kei ding hi. Tupna kician nei lecin tua na tupna in haksatna na tuah ciangin zong hong thakhauhsak ding hi. Thanemin na lungkiat hun ciang tua na tupna in hong thahatsak ding hi. Tuipi tungah gunkuang khat tupna nei loin khualzin leh tupna a om loh mahbangin tuipi tungah kiveivei lel ding a, a tawpna ah tuihual leh huihpite tuakin kisia pelmawh ding hi. Tupna kician nei in.\n“Ngimna na neih kei leh a lawhsam ding ngimna nei na hih lam kiphawk in”.\nJM. Ngul Khan Pau\nMi lawhcingte a kuamahpeuh pen tupna kician a neih manun a lawhcing, a gualzo, a minthangte hong hi uh hi.\nLeitung a ‗gal hang pen‘ cih minthanna a ngah Greekte galkap mangpipa hi a, kum 23 a phakin leitung bup simin a la zopa ahi hi. Ama tupna ngiat pen ―Leitung bup la ding,‖ cih ahi hi. Tua-a tupna sangpi mitsuan pah a hong kalsuan ciangin kum 23 hong phakin leitung bup (ama hun lai-a ki thei teng) hong lazo hi. Leitung tangthu ah a mang ngeilo ding ―Gal hang” minthang khat hong suak hi. \nA pa sihsan, a nu bek tawh nungta tagah khat ahi hi. Zawnglua in singluang inn ah a teeng mi khat ahi hi. Ahi zongin “Khat vei ciang America President ka hi ding hi,” ci-in tupna nei ngiat hi. Tupna a neih mahbangin Americate‘ President 16 na hong hi takpi hi.\nTupna kician nei in.\n“Na tup ngam leh na sem zo ding hi”.\n“Tupna khat bek nei in. Na khuak, na sisan, na taksa, na pumpi nate khempeuh tua na tupna ah nga inla a dang ngaihsun kei in. Tua in lawhcin nading ahi hi”.\n“Kigin kholhna in lawhcinna ding thusim hi”.\n“Lametna lian a neite adingin hamphatna lianpi om hi”.\n“Na khat peuhpeuh tupna a om nak leh a piang theilo khat beek om lo hi”.\nHellen Keller \n3. SANGPI TUM IN\nCol.3:2 “Vantung ah a om thute ngaihsutin nei unla leitung ah a om thute ngaih sutin nei kei un”.\nTupna na neih ciangin zong a sangpi na tup ding ahi hi. Sangpi na tup leh sangpi na tung ding hi. Mi pawlkhatte genna ah, ―I lu tan tupna i neih leh i dip tan bek kitung zo hi,‖ na ci uh hi. Tua ahih manin sangpi tupna nei in. Leitung bup a mi lawhcingte pen sangpitak mah a tumte ahi uh hi. Na tupna leitung bup levelin koih in. Na khua ciang, na gam sung ciang bek ah hi loin leitung bup ah koih in. Tua hi leh na lawhcinna zong leitung bup level hong hi ding hi. \nAbraham Lincoln – “Khat vei ciang America Presi-dent ka hi dinga, Negrote sila pan ka suaktasak ding hi”.\nChandra Shekhar – “Khat vei ciang Indian Prime Minister hih ding ka tup ahihi”.\nAdoniram Judson – “Kawlgam ah Singlamteh a kiphuhkip taktak masiah ka paikhiat san kei ding hi”.\nJohn Knox – “Scotland hong pia in; nong piak kei leh ka si zaw ding hi”.\nNa din mun a niam kha phial zongin na tupna sangsak in.\n“I khe te‟n lei siikkha mah ding hi; ahi zongin i lungsim in van dawn a khoihkhak ding ahi hi".\n“Ken bel mi khat ciat in na khat lian bekmah mitsuan tentan huai sa ing”.\nNorman Jewison \n4. NA TUPNA MITSUAN GIGE IN\nPhil.3:14b “…hamphatna ka ngah theihna dingin a kung lam zuanin tangtakin ka tai hi”.\nTopa muangin tupna kician na neih khit ciangin tua na tupna mitsuan gige pah a na kalsuan ding ahi hi. Tupna kician neite peuhmah in a tun nading mun thei uh ahih manin lawhcing uh hi. Tupna nei napi-in na mitsuan gige kei a na koih hithiat leh na lawhcing zo kei kha ding hi. Haksatna bangzahtak thuakin na tuakkha phial zongin na tupna na mitsuan gige ding ahi hi. Tuukpeng (football) kimawlte in bangzah takin haksatna thuak taseleh kunglam zuanin tuukpeng (ball) taipih teitei uh a, kung (goal) sung ah a thun zawh uh ciangin lawhcinna, gualzawhna ngah pan uh hi.\nNa lampi ah ling tampi omin na lampi a haksat hang in na tupna mitsuan gige-in kalsuan teitei lecin na lawhcing ding hi. \nNa tupna bangci tangtunsak ding? Mattheus van der Steen in a gelhna ah:\no “Na tupna lai ah gelh khia inla, midangte kiangah gen in. Tua panin na tangtun theih nading lampi na thei zaw kha ding hi.\no Na kiim-le-pam a te hong it theih dingin om in. Tua hi leh na thanem ciang tha hong pia thei ding uh hi. o Khat khit khat kahto in. Na tupna na tangtun theih nading lampi hong hilh thei mi thupite kiang panin deihsakna ngen in.\no Na tupna a tangtun theih nadingin a kisam sum le paite vai hawm in.\no Hangsan takin om inla, Pasian khut sungah aap in.\no Lungduaina leh cihtakna tawh kalsuan in.\no Bangbang na hi zongin lungkia ngei kei-in‖ ci-in a gelh hi.\n“Hell khuk manawh a pai na hih leh zong pai suak lel in”.\n“Ka mai a om tona khat pen cikmah hunin ka nial ngei kei hi”.\n“Bangbang ka sem zongin ka semsuak nuam hi. Bang hanghiam cih leh hih in lawhcin nading thusim ahi hi”.\n5. UPNA NEI IN\nHeb.11:1 “Upna nei i cih ciangin i muh theih nai loh i lamette ngah takpi ding, ci-in muanna neihna ahi hi”.\nMi lawhcingte in a upna hang mah uh tawh lawhcin na a ngah uh ahi hi. Upna in hong thakauhsak ding hi. Hebrews 11\no A upna hangin Abel in mihoih hi, ci-in Pasian pahtakna ngah hi.\no A upna hangin Enok pen sihna tawh kipelh hi. A upna hangin Enok in Pasian lungkimna ngah hi.\no A upna hangin Noah leh a innkuanpihte suakta uh hi. A upna hangin Pasian in mihoih hihna a pia hi.\no A upna hangin Abraham in Pasian lawm hihna a tang hi.\no A upna hangin Moses in Faro tanu‘ ii tapa hih ding sangin Pasian mite tawh bawlsiat na thuak ding a tel zaw hi.\no A upna hangin Joshua leh a pawlte in Jericho kulhpi zo uh hi.\no A upna hangin numei paktat Rahab in a inn kuanpihte huzo hi.\nHeb.11:6 “Upna lo tawh kuamah in Pasian lungkimsak zolo hi. Pasian kiang a zuan mi peuhmah in Pasian a om takpi a hihna thu leh amah a zongte Pasian in thaman pia hi, ci-in a up ding kisam hi”.\n“A lawhcing dingte kalsuan bangin kalsuan in”.\n“A hoih thei penin sem lecin a dang teng Pasian in hong sem ding hi. Upna tawh kalsuan ngam peuh leng a piang lah na omlo hi”.\n“Pasian deihna om loin a piang theilo ahih hangin ei geel zek, ngaihsut zek, kiginkholh zek, hanciam zek mah kisam veve dingin ka tuat hi”.\nProf.C. Thang Za Tuan Ph.D\n6. TU‟N KIPAN IN\nEzra 10:4 “Kipanin, nangma na sep ding ahi hi; kote in kong huh ding uh hi. Hang inla sem in,‟ a ci hi”.\nTuni pen hun hoih na neih lai tak ahih manin kipan pah in. Zingciang thai ciang ci-in na zekaikai leh hunsia in hong lap kha ding hi.\nLeitung a mihau minthang Bill Gates pen a company a kipat ma in Harvard University ah kum nihna a sin laitak ahi hi. Inn kim ah ama bawlsa software om ding cih ngiim kholhna tawh a sangkahna nusia-in ama tupna lamah nasep hong kipan pah hi. Tua danin a sang a taisan ciangin a nu-le-pa, a kim leh a pam in haisa in tai gawp uh hi. Banghanghiam cih leh Harvard University panin sang man leh khasum hoih leh nasep kician mahmah neisa hi ding a hihman ahi hi. Ahi zongin ama‘n tuate nusia in a tupna a tangtun nadingin nasep kipan pah a lawhcinna lianpi hong ngah hi.\nPhilip Mohabir in a laigelhna khat ah hi bangin na gelh a:\nv Na hihna bang tawh kipan in.\nv Na neih zahzah tawh kipan in.\nv Na kisap dingte kaikhawm in.\nv Nang mahmah kiging khol in.\nv Na sep ding pen theihtel mahmah sawm in.\nTu-in na hihna bang leh na neih zahzah tawh kipan pah in. Tawm khat sung mengme lai ning na cih kikalin hunte‘n hong khengkheng hi (Prov.6:9-11).\nTu‘n kipan in.\n“A kizawh theih ding hun lai mah-in zawh sawm in”.\n“A kipan nailo nasep pen a kizo hak ding ahi hi”.\n“Na lawhcin nop leh nangmah ngiat in hun hoih na bawl tawm ding ahi hi”.\n“Kipatna tawh kipan in”.\n7. KIMUANGNGAM IN\nJoshua 1:9 “Thu hong pia khin hi lo ka hi hiam? Thahat inla hang in. Lau kei inla, lungkia kei in: banghanghiam cih leh na paina peuhpeuh ah TOPA na Pasian nang tawh hong om hi‟ a ci hi”.\nZomi paunak ah “Gual bawlin kiphung mang lo, ei-le-ei kibawlin kiphungmang bek!,” na ci hi. Ei-le-ei i kimuan‘ ngam ding leh ei mahmah i kikhual ding hong gen ahi hi. Pasian in amah muang kawma i din khiat ngam ding hong deih hi. “Kua khutin gul mat sawm na hiam?”, cih zong Zomite‘n paunak i nei hi. Ei mahmah kimuangngam masa photphot ni.\nDavid (I Samuel 17,18)\nDavid pen Bethlehem a teeng Jesse tapate lakpan a nautum pen hi a, bangmah dinga kimang phalo hi-in; tuucing beka a kizang thei tangvalno khat ahi hi. A pa‘ tuute cingin gam sungah a omom leltak khat ahi hi. A ute ahih leh Israel galkap sem ahi uh hi. Khatvei a ute bangci hiam cih a thei dingin a pa‘n a ute omna ah a paisak hi. Amah zong a pa sawlna bangin a ute om na Elah kuam ah va pai hi. A galte uh ahi Philistine galhang Goliath kikonate va za kha hi. Goliath in Israel mite a tona awte a zak ciangin David heh mahmah a, Goliath do dingin a kithawi hi. A ute, Saul kumpipa leh galkap dangte in muanglo uh hi. Ahi zongin amah kimuangngam a, saili (suang lotna) khat leh suangtang pawlkhat tawh Goliath do dingin hong kuan khia hi.\nHangsantak leh kimuangng\nam takin Goliath do a va zo hi.  \nØ Na lawhcin nadingin nang mahmah kimuang ngam in! \nØ Pasian hong bawl mihing khat na hih manin kimuang ngam in! \nØ A lawhcingsate mahbangin mihing khat na hih manin kimuangngam in! \nØ Midangte mahbangin ngaihsut theihna lungtang nei na hih manin kimuangngam in! \nØ Midangte mahbangin a siam thei lua mi khat na hih manin kimuangngam in! \nØ Midangte mahbangin a pil thei, a hau thei lua mi khat na hih manin kimuangngam in!\n“Mite in nang hong thupi ngaihsut theih nadingin nang mahmah thupi kisa masa in”.\n“Mihingte lungsim hong buaisak pen in ei-le-ei ki hawm thawh nilohna hi”.\n“Na hihtheihna um inla kimuang ngam in”.\n“A kimuangngamte mah lawhcing uh hi”.\n8. HANCIAM IN\nPhil.3:16b “Bangbang hi tale hang i tun‟na ciang ciang panin mai nawt ciat ni”.\nPaunak khat in “Kaam muangin linglak sik ken!”, a ci hi. Hanciamna om loin kaam muanna tawh lawhcinna omlo hi. Hanciamna in 99% hi a, kaam in 1% hi, ci-in mipilte‘n na gen uh hi. A hanciamte adingin kaam tampi om hi. Hanciamna om lopi-in bangmah na ngahzo taktak kei ding hi. Na hanciam leh lawhcinna na ngah ding hi.\nA neu lai-in a dam thei hetlo, awm natna nei-in a mittha zong a hat hetlo leh a gawng lua mahmah khat hi a, a pate in a lungkhampih mahmah khat ahi hi. Kum 12 a phakin a pa in, ―Lungsim na nei a, pumpi taksa gina na nei kei hi. Pumpi taksa gina nei loin lungsimin a sep zawh ding zah sem zolo ahih manin na pumpi ading hanciam in‖, ci-in a gen ngei hi. Tua-a kipanin nisimin a pumpi taksa a khan theih nadingin hong hanciam a, exercise khawng hong bawlin boxing khawng hong sin to a, hong hanciam leh kumpi ciang dong hong tung hi. Tuapa pen kua dang hilo in Theodore Roosevelt ahi hi. Hanciamna gah khum a ne kha hi.\nDr. Condo Leesa Rice\nAmah pen Africa gam pan America gam ah a lal/pem mivom innkuan khat sungpan-a piang khia numei khat ahi hi. A sangkahna ah mivom khat ahih ban ah lai pil lua lo ahih manin a lawmte simmawhnate thuak hi. Taan 7 (class VII) a sin lai-in monthly test-te ah a mark niam den lua ahih manin a siate in, "Hi bang tawh taan 10 (class X) tungzo lo ding hi," ci-in a na lungkhampih mahmah khat uh ahi hi.\nAhi zongin ama‘n a siate‘ hawmthawhna leh a lawm te simmawh bawlnate awlmawh selo a, lungkiat nadingin zong nei tuan selo hi. Amah hanciamin a hun neih khempeuh thungetna leh laisimna in nei hi. Hi dan teng tawh hong hanciam leh kum 15 a phakin taan 10 (class X) hong zo a, kum 19 a phak ciangin B.Sc hong zo leuleu hi. Hanciam beh lai-in a sinbeh leh Ph.D dong hong zoto hi. Tua ciangin kum 30 a phakin Standford University ah siapi hong sem a, University siapite sungpanin a moipen leh Standford University ah numei siapi a sem masa pen, mivomte sungpan zong siapi a sem masa penin kiciamteh hi.\nGeorge W. Bush in US President a sep masak kum 4 sungin Dr. Rice pen thudotpi (adviser) khatin hong zangin, a term nihna Bush in President hong sep ciang zong gamdangthu lam vaipuapi (Foreign Secretary) in koih hi. Hi ciang a tun theih nadingin mi simmawhnate leh a haksatnate panin tha la-in a hanciamna hang ahi hi.\nKen Gnanakan in a laibu gelhna sungah: ―Ka tuuk kha zel hi; ahi zongin ka tho teitei a Topa hong piak thathak hatna tawh ka kung dong tung dingin ka tai teitei hi. Tua ahih manin ka kung tungin lawhcinna ka ngah theih nading in a taitai, a hanciamciam, a sinsin lai ka hi hi‖, ci-in a gelh hi.\n“Na khat peuhpeuh ah na gualzawh nop leh lei nam liang in hanciam inla, siamtawp tawh hanciam in”. Alex Garden\n“Na pumpi, na lungsimte nang leh nangin tawsawn ngiat in. Kitawsawn phapha den in”.\n“Lungduaina leh hanciamna in haksatna khempeuh kantan zo ding hi”.\n“Hanciam leng pasian nangawn kisuak thei hi”.\n9. LUNGKIA NGEI KEI IN\nGal. 6:9 “Tua ahihmanin na hoih sep ding cimtak kei ni. Lungkia loin i sep nak leh a hun ciangin thaman i ngah ding hi”.\nLungkia pahpah in a tawpsan pahpahte‘n lawhcinna ngah zo ngeilo uh hi. “Sagih vei na tuuk leh giat vei tho in‖, ci-in paunak a om mahbangin na taina lampi ah na tuuk khak leh lungkia loin tho teitei lecin na lawhcing ding hi.\nLeitung ah thugenna tompen leh a muibun mahmah “Lungkia ngei kei in! Lungkia ngei kei in! Lungkia ngei kei in!” (Never give up! Never give up! Never give up!) cih thum vei gena a tutna ah a tukik ziaupa Winston Churchill pen pi 5 leh letma 5 (5‘5") khawng bek a sang mi khat ahi hi.\nAmah pen a neu lai-in a pau awk khat ahih manin hoih takin thugen theilo a, lai zong hai lai hi. Harrow Public School a a sangkah lai-in a lai hai luat genna in ‗bilvuh lohpa‟, ci-in min a ngah zawzenpa ahi hi. Ahih hangin lungkia het loin hong hanciam a ama kum 24 ahih ciangin leitung ah thugen siam khatin hong minthang ta hi. England galkap mang khat hong suaka, ama ngaihsutna a kizuihloh manin Dardenelles gal kisimna ah gal hong lel kha uh hi. England galkap 205,000 si ahih manin hong minsia gawp hi. Kum 30 sung tawntung mite neumuhna thuaka laigelh siamte in zong ―mihaipa‖ ci-in ko gawpgawp uh hi. Ahi zongin amah pen na lungkia deksuai lo hi.\nGalpi masa thu laibu 4 kizom (The World Crisis –Volume 1-4) a cih leh laibu dang tuamtuam hong gelh khiatna panin mite‘n simmawh ngam nawnlo uh hi. Ama kum 65 a phak 1940 kum ciangin England Prime Minister hong suak hi. Amah a kihawlkhiatna sangpi in kum 75 cinna Diamond Jubilee pawi bawla tua hun ah thugen dingin sam uh hi. Amah zong pulpit tungah hong kahtoh khitciangin “Lungkia ngei kei in! Lung kia ngei kei in! Lungkia ngei kei in!” (Never give up! Never give up! Never give up!) thum vei a cih khit ciangin a tutna mun ah pai-in tukik ziau hi. Tua thugen na tompen minthang mahmah-in vang nei mahmah hi. \nAmah pen 19 June, 1945 in Kawlgam khuapi Yangon ah piang a, Kawlgam suahtakna makai General Aung San‘ tanu ahi hi. Kawlgam galkap ukna nuai ah a om ciangin nasa in 27 September, 1988 in National League For Democracy (NLD) Party hong pan khianu ahi hi. Tua panin 20 July 1989 in Kawlgam kumpi in “House Arrest” in man uh hi. Gam leh minam a it, a vei ngiat hi a, haksatna tampi thuak lawh tase mahleh lungkia loin lungtang khauhtak tawh hong kalsuan hi. 13 November, 2010 ciangin ―House Arrest‖ pan suahtakna ngahin suakta takin hong kalsuan thei hi. “House Arrest” a a om sungin a it mahmah a pasal in sihsanin, a tate tawh zong kimu kha lo hi. Numei khat hi lel a, haksatna leh lungkiat huai tampi thuak tase leh ni khat ni ciang ka lawhcing ding hi, ciin lametna tawh lungkia loin hanciam hi. A lungkiat loh mahbangin Kawlgam zong ama lunggulh dan, gim hong namin leitung bup ah hong minthang mahmah hi.\nNeva Coyle ii laibu sungah, ―Na tai kidemna lampi ah bangbang haksatna thuakin, bang tengin na ma hong dal kha phiala, na tuuk kha phial zongin tho teitei in; na lawhcin nadingin na mai ah hong ngak hi. Lawhcinna in a masa pen hihna hi loin a hun lap a kung tunna ahi hi‖, ci-in gelh hi.\nLungkia ngei kei in!\n“A lungkiate gualzo ngeilo a, a gualzote lungkia ngeilo hi”.\nRev. Hau Lian Kham\n10. KINEUSAK KE‟N\nJer. 1:7a “…, „Naupang khat ka hi lel hi‟ ci kei in;...”.\nMihing pen thanemna khat ciat kinei hi, cih na phawk ding ahi hi. Kuamah a kicing leitung ah omlo hi. Na dinmun bang zahtakin a niam kha phial zongin kineusak kei in. Na zawn hang leh na neihloh hang, na siamloh hang, na minam hang khawng peuh tawh kineusak kei in.\nNaupang lua ing; teek lua ta ing; hai lua ing; zawng lua ing; minam neu lua ing, ci kha kei in. Mi lawhcingte zong nang sangin a dinmun uh a niamzawte vive mah ahi uh hi.\n1) Naupang lua ing na cih leh\ni. Kaitlyn Maher\nAmah pen numeino khat hi a January 10, 2004 in Reuben Edward Maher leh Alison Victoria Maherte sungpan piang hi. Amah pen America naupang lasa siam leh kineih siam (actress) khat ahi hi. Kum 4 a phak 2008 kum in ‗American Got Talent‘ cih lasak kidemna ah a kihel numeino ahi hi. A pat panin a tawp (final) dong a kah tozo kidem khempeuh lakah a naupangpen ahi hi. Tua bek thamloin America a om kumpi inn (White House) sung nangawn ah la a sa kha kum 4 numeino khat ahi hi. Lasak bek hi loin, la zong phuak thei lai hi. Naupangno khat ahih hangin mi lawhcing mahmah khat hong suak hi.\nii. Justin Bieber\nA minpi pen Justin Drew Bieber ahi hi. March 1, 1994 kum in St. Joseph‘s Hospital ah hong piang khia hi. Apa pen Jeremy Jack Bieber hi-in a nu pen Patricia ‗Pattie‘ Malellette ahi hi. A nu in amah a paai lai-in kum 17 bek pha pan ahih manin a pa tawh kiteeng lo uh hi. A pi leh a pakik kepna tawh hong khangkhia naupang khat ahi hi. Ahi zongin kum 2008 kum ciangin la khumna (album) hong bawlkhia a ‗Baby‘ cih la tawh leitung bup ah hong minthang mah mah hi. Kum 14 a phakin Justin Bieber pen leitung bup ah hong minthang mahmah ta hi. Minthang mah mah leh lawhcing mahmah a, kumpi in a ma lim Museum ah koih ding nangawnin na ngen liang uh hi.\niii. Judah kumpi Josiah (2Kgs. 22 )\nJosiah pen Judah kumpi 16 na ahi hi. Ama‘n kumpi a sepin kum 8 bek pha pan a, Jerusalem ah kum 31 sung Judah mite uk hi.\nNaupang lua ing ci kei in.\n2) Upa lua ing na cih leh\ni. Fauja Singh—The Oldest Marathon Runner-102 years Amah pen kum tam pen Marathon tai kidemna ah a kihelpa ahi hi. April 1, 1911 kum in Beas Pind, Jalandhar, Punjab, India/British ah piang hi. A suah cil lam kum 5 a phak ciang dong lam hoihtakin pai theilo a, a khete neu-in gina lo hi. Lam gamla zong pai zolo hi. Ahi zongin damdamin hong hoih toto sam hi. Hanciam toto-in kum tampi ahih khit nungin Marathon tai kidemna ah hong kihel hi.\n1. London Flora Marathon—2000—6:54—89 yrs\n2. London Flora Marathon——2001—6:54\n3. London Flora Marathon—2002—6:45\n4. Bupa Great North Run (Half Marathon)—2002—2:39\n5. London Flora Marathon—2003—6:02\n6. Toronto Waterfront Marathon—2003—5:40\n7. New York City Marathon—2003—7:35\n8. London Flora Marathon——2004-6:07\n9. Glasgow City Half Marathon—2004—2:33\n10. Capital Radio Help a London Child 10‘000m—2004—1:08\n11. Toronto Waterfront Half Marathon—2004—2;29:59\n13.Hong Kong Marathon (10km)—2012—1:34\n14.Hong Kong Marathon (10km) ——2013—1:32:28— 102 yrs.\nUpa lua ing ci kei in, hun tampi om lai hi.\n3) Hai lua ing na cih leh!\ni. Thomas Edison\nThomas Edison pen lai hai lua mahmah ahih manin a sang siate‘n a nu muh dingin a puan ah lai them khat belhsakin a ciahsak khat uh ahi hi. A laikhak uh, “Na ta laisin dingin hai lua; sang tawp mai hen” cih ahi hi. Hih laikhak a muh ciangin a nu in, “Ka ta lai theilo dingin a hai lua hi kei; kei man ka hilh ding hi” ci-in inn ah a nu in lai sinsaka hong pantah to hi. Amah hong khang khiat ciangin inventor minthang khat hong suak hi. Ama‘n sangah kha thum khawng bek lai sin kha hi. Ahi zongin inventor khat bek tham loin leitung ah na nam tampen a bawlkhia pa (the greatest inventor) hong suak hi.\nii. Albert Einstein\n“Nang mihing na suak kei ding hi”, ci-in a sang kah lai-in a sang siate khat in a cihsan, laihat hetlo mi khat ahi hi. Amah pen mi maizum thei mahmah, kam tawm, lawmte cihcih nial ngeilo mi khat ahi hi. Laihai lua ahih manin a pa in lunghimawhpih mahmah hi. Ahih hangin hong kalsuan toto a, Zurich University pan in Ph.D hong ngah-in scien- tist minthang mahmah khat hong suak hi. 20th Century ading in “Man of the Century” cih minpha a kipia liangpa ahi hi.\niii. Nepoleon Bonaparte\nNepoleon pen Corsica tuikhulh, France gam pan a hong khang khia mi khat ahi hi. Amah zong a neulai-in laihai mahmah a, laivuanna ah mi 42 lakah a 41 na ah om zel hi. Ahi zongin Army College pan gal kap pilna hong sin a, galhang minthang khat hong suak hi. Ama hun lai-in “Napoleon in a khe langkhat lik leh Europe gam bup kiliing hi”, a kici zah dongin galkap hang khat hong suak hi.\nHai lua ing ci kei in.\n4) Zawng lua ing na cih leh\nAmericate President 16 na ahi hi. Zawng lua-in singluang inn ah a nu tawh a khuasa mi khat ahi hi. Ahi zongin ”ingluang inn pan Innkangpi‟ hong tung hi.\nii. Sir Isaac Newton\nAmah Scientist minthangpen khat ahi hi. Tagah hi a, a pian ma kha thum a hih-in a pa‘n sihsan hi. Kum 2 a phakin a nu‘n pasal dang neihsan hi. Tagah genthei pente lakpan khat ahi hi. Genthei mahmah kawmin lai hong sin toto a, Trinity College, Cambridge panin B.A hong zo hi. Kum 1669 in Cambridge University ah “Lucasian Professor of Mathematics” sepna a len hi. Ama na muh khiat te, “Law of Motion; Theory of Gravitation” leh a dangdangte ahi hi.\nZawng lua ing ci kei in!\n5) Tagah lua ing na cih leh!\nMuhammad pen Islam biakna makai pipa ahi hi. Kum 570 A.D in Arabia khuapi Mecca ah hong piang hi. A suah ma-in a pa in sihsan a, kum guk mi a hih-in a nu in sihsan leuleu hi. A pu in kem a, a pu zong si leuleu ahih manin a pano Abu Talib kiangpanin hong khang khia hi. A pano nasepnate a huh theih zahzah tawh huh-in panpih hi. Tuu khawng, Kalaoh (sa nungkul) khawng cingin nungta a, kum 25 hong phak ciangin Khadijah numei sum bawl mihaunu nasepna ah na hong sem hi. Tua panin Khadijah tawh hong kiteeng uh hi. Tagahte lakah tagah pen khat ahi hi. Ahi zongin Islam/Muslim biakna makaipi hong suak hi.\nTagah lua ing ci kei in!\n6) Nam neu lua ing na cih leh!\nDr. Luke pen Lai Siangtho bu gelh mihing 40 te lakah a kihelkha Jew mi a hilo Gentail mi khat ahi hi. Topa Zeisu hunlai ahi, Lai Siangtho hun lai-in Gentail minamte pen bangmah a kisim lo, ui tawh ki zakimin Jew minamte in ngaihsun uh hi. Mihing in ngaihsun lo uh hi. Ahi zongin Luke pen a nungta Pasian kammal Lai Siangtho gelhpa khat ahi hi. Lai Siangtho a gelh mihing 40 lakah amah bek Gentail mi ahi hi. Ama‘n bu nih gelh a Lungdamna thu Luka (The Gospel According to Luke) leh Sawltakte Laibu (The Book of Acts) te ahi hi. Hih bu nih tegel om kei leh i Lai Siangtho bucing lo kha ding hi. Gentail mi khat pen a nungta Pasian thubu gelhpa Dr.Luke hong suak hi.\nii. Daniel leh a lawmte\nDaniel leh a lawmte Shadark, Meshak leh Abene-gote pen Nebuchadnezzar kumpipa in sal ding in a mat Babylon gam ah a paipih Israel tangvalno ahi uh hi. Galte‘n a mat, sal a om uh hileltak hi. Ahi zongin sal dinmun panin Kumpi gam sungah za lianpipi hong ngah uh a, kumpi thu vaihawmna ah a thupi pen thuvanpite hong suak uh hi. Sal leltak ahi, Danielte lawmta Babylon gam ah thuvanpi kumpipa thudot, thuvaihawmte hong suak uh hi.\nKum 1960 masangsiah lamin mivomte pen mikangte khutnuai ah omin sila nasep bek a semte ahi uh hi. Ahi zongin 1960 nungsiah lam ciangin hong ki puahpha thak uh a, sila lungsim pai khia-in, nampi lungsim hong nei uh hi. Na khat peuhpeuh ah hong hanciam uh a, leitungah mivomte kihel loin vai ki hawm thei nawnlo ding dinmun hong tung uh hi. Sport hong hanciam uh a, Music lam hong hanciam- in hong lawhcing mahmah uh hi. Tu hun ciangin sport hita leh music lam hita leh politics lam hita leh mivomte in mun hong luah mang khin uh hi.\nNam neu lua ing, ci kha kei in; Topa in Zomi-in hong piansak pen ama geelna a om ahi hi.\nIsraelte in : “Ko pen Pasian‘ teeltuam minam hi ung‖, ci uh hi.\nJapante in : “Ko pen Ni pasian pan khanggui a kizom suk, Ni namte hi ung‖, ci uh hi.\nGermanyte in : “Ko pen minam lian, mipil nam, leitungbup a ukding kumpi nam hi ung‖, ci ngiat uh hi.\nMizo (Lushei)te in: “Mizo ka ni; ka hmel a tha; ka tum a sang bawk‖, ci uh hi.\nZomite in : “Zo voksa mah lim pen”; “Zo aktui mah ah tha om pen”, “Zomi ka hih hampha ing; Abraham thupha ngah Zomi ka hi hi”, ci ngiat ni.\nII. PHAWK HUAI THU PAWLKHAT\nv—1—Hih leitung ah a piang thu khempeuh, Pasian in ama pian‘ hun dinga a sehsa hunin a piansak ahi hi.\nv—2— Suah hun om a, sih hun om hi. Suan hun om a, bawhkhiat hun om hi.\nv—3—Gawh hun om a, khoi hun om hi. Phel hun om a, lam hun om hi.\nv—4— Kah hun om a, nuih hun om hi. Dah hun om a, laam hun om hi.\nv—5—Lupkhop hun om a, tuam lup hun om hi. Kikawi hun om a, kikhah hun om hi.\nv—6— Zo‘n hun om a, mansuah hun om hi. Kep hun om a, paih khiat hun om hi.\nV—7— Balkeek hun om a, phop hun om hi. Daih hun om a, pau hun om hi.\nv—8—It hun om a, muhdah hun om hi. Kido hun om a, kilem hun om hi.\nA . LAWHCINNA NI KHAT, ZAN KHAT THU HILO\nEccl. 3:1-8 “Na Khempeuh in Amau‟ Hun Ciat Nei.”\n“Rome khuapi ni khat a, kilam zo hi lo”, cih paunak a om mahbangin lawhcinna pen ni khat zan khat thu hilo hi. Mi pawlkhatte in pasan sialnek nuam mawk uh hi. Tua dan ziau tawh lawhcinna picing na ngah kei ding hi. Lokhopa in a lo ah khaici hong tuh pen a zingciangin a gah at pah hetlo hi. Hun tawlpi khat guahzu, daikai, nisa, khasa thuak photin hun hong kivei khit ciangin a gah hong la thei pan hi.\nNoah Webster in “Webster Dictionary” minthang mahmah a zawh nadingin kum 36 sung sawt hi.\nMichael Angelo in “The Last Judgment” kici lim minthang mahmah khat kum 8 sung a sun a zanin buaipih hi.\nLeonardo Da Vinci in Santamari delle Grazie, Milan a om a dung pi 29 (feet 29) a sau, a vang pi 15 (feet 15)in a zai “The Last Supper” limpi pen 1495 kum in kipan a 1498 kum ciangin zo pan hi.\nA muibun pen leh mihingte nuntakna a khel thei a nungta Lai Siangtho bu pen kum 1600 sung a kigelh ahi hi.\n“Still Water Deep Water” cih laibu gelh pa‘n; “Khaici i tuh hun leh a gah i lak kikal ah hun sau pi khat om a, tua pen ―ngak” ahi hi. A gah i at theih nadingin hun saupi i ngak kul hi. I theihsa ahih hangin haksa mahmah hi. A haksa phial zongin ngak teta in; na ngak zawhna in na nuntakna hong picing sak ding hi‖, ci-in gelh hi.\nLawhcinna ni khat zan khat thu hilo cih phawk in. Ngak in; thuak in; thum loin ngak in! Na lawhcing ding hi.\nB. A BEISA THUTE PHAWK PAWL NEI INLA, MANGNGILH PAWL NEI IN\nLam. 3:40-41 “I gamtatna sate ki-en pha kikin, TOPA lamah kihei kik ni. Vantunga a om Pasian tungah i lungsim pia-in thungen ni”.\nRom. 8:18 “Tu hun-a i thuaknate pen Pasian in a hong piak ding minthanna tawh ka ngaihsut khawm ciangin, tu huna i thuaknate gen tham ka sa het kei hi”.\n1). Phawk dingte\nIsa.46:9 “Hun lui thute phawk un; banghang hiam cih leh keimah in Pasian ka hi a, a dang om lo hi. Keimah in Pasian ka hi a, kei tawh a kibang a dang om lo hi”.\n§ A beisa hun a Pasian hong gualzawh pih ziate!   \n§ A beisa hun a na thahat ziate!   \n§ A beisa hun a na hangsan ziate!   \n§ A beisa hun a na sep theih, na bawl theih ziate!   \n§ A beisa hun a na daupai ziate!   \n§ A beisa hun a na cidam ziate!   \n§ A beisa hun a mite hong it ziate!  \n§ A beisa hun a mite hong pahtak ziate!   \n§ A beisa hun a mite na panpih zawh ziate! \n§ A beisa hun a mite na huh zawh ziate!\n2). Mangngilh dingte\nPhil.3:13b “…Tua ahih manin a beisa thute mangngilh bawlin mainawt-in ka hanciam a…”.\no A beisa hun a na gamtat khialh khak nate!\no A beisa hun a na guallelhnate!\no A beisa hun a na lawhcin zawh lohnate!\no A beisa hun a na daupai lohnate!\no A beisa hun a na cidam lohnate!\no A beisa hun a na ginat zawhlohnate!\no A beisa hun a na thadahnate!\no A beisa hun a na maizum thuaknate!\no A beisa hun a na sepkhialh khakte!\no A beisa hun a na mawhnate!\no A beisa hun a mi hong simmawhnate!\nC. MITE ZONG A BEISA HUN TAWH HONG KHANG KHIATE AHI UH HI\nCol.1:21-22 “A beisa hun ah note‟ lungsim gitloh na leh gamtat siatna hangin Pasian tawh kigamla-in Pasian‟ gal na hi uh hi. Ahi zongin, a Tapa a pumpi mahmah in a hong sihna hangin note, a cidam, a siangtho, paubanna om het loin, ama kiangah hong laak theih nadingin Pasian in note ama lawm-in hong bawl khin ta ahi hi”.\nMi lawhcing gual tungtuangte pen thakhat thu-in a lawhcing hihet loin, a beisa hun pan mah a hong kipantote vive ahi uh hi. Mihing khat-a na pian limin a beisa hun tawh khangkhia khawm na hi hi. Mi lawhcingte pen mi lawhcinglo a na hi masate ahi uh hi. Mi dik leh mi hoih pen teng zong na hi khin khollo uh hi. Nangmah bangin a thanem, a khialkha thei vive mah ahi uh hi. Ahih hangin amaute‘n a beisa a a lawhsapna uh leh a lawhcin zawhloh nate pan in thasan uh a, hanciamin gualzo uh hi. Tua ban ah a khialh khakna uh leh a ginatlohnate uh mang ngilh-in thathak sanin a kalsuante ahi uh hi. Mailam ah a lawhcing theih nadingun hanciam uh a, hong lawhcing uh hi.\na. Jacob———zuaugenpa ahi hi.\nb. Moses——mithatpa ahi hi.\nc. Rahab——numei kizuak/ paktat khat ahi hi.\nd. Jepthah——numei paktat nu‘ tapa ahi hi.\ne. Ruth——Moab (nam neu, nam ginalo) numei khat ahi hi.\nf. David——mi zi suhsakpa ahi hi.\ng. Matthew——siahdongpa ahi hi.\nh. Peter——Zeisu thum vei tak a nialpa ahi hi.\ni. Luke——Gentail minam khat ahi hi.\nj. Samaria numei——Numei paktat khat ahi hi.\nk. Paul———Thu-um mite a bawlsiapa ahi hi.\nA tunga i pulak mite pen mi dikte leh mi hoih pente hi hetlo uh hi. A na khial kha lua leh a ginalote ahi uh hi. Ahi zongin amaute tangthu om kei leh Lai Siangtho bu bucing zolo ding hi. A khial ngei, a pukkha ngeite mah na hi uh a, ahih hangin a puk na vuah lum suak loin, a zak nop tangthu hong gelh uh hi.\ni. Jacob---zuaugenpa/ mi khempa hihna panin Israel minamte pa hong suak hi. ii. Moses---mi thatpa din mun panin Israel mite makaipi pa hong suak hi.\niii. Rahab---a paktat numei khat hihna pan a innkuan pihte honkhia nu hong suak hi.\niv. Jepthah---numei paktatnu‘ tapa hihna panin Israel minamte thukhenpi kum 6 sung hong sem pa ahi hi.\nv. Ruth ---Moab (nam neu,nam ginalo) numei khat hihna pan Hondampa Zeisu pianna guipi te lakah khat hong hi hi.\nvi. David---mi zi suhsakpa hihna pan Pasian lungtuak mipa hong suak hi.\nvii. Matthew---siahdongpa hihna pan Zeisu nungzuipa leh Lai Siangtho gelhpa hong suak hi.\nviii. Peter---a Topa thum vei nialpa a hihna pan Jew mite tung leh Gentailte tungah gupna thu a puak masapenpa‘ hong suak hi.\nix. Luke---Gentail mi khat hihna pan Lai Siangtho gelhpa khat hong suak hi.\nx. Samaria numei---a paktat numei hihna pan Samaria ah gupna thupuaknu hong suak hi.\nxi. Paul---thu um mite bawlsiapa hihna pan Gentail mi namte gupna thupuakpa‘ hong suak hi.\nRick Warren in a laibu sungah, “Mi tampite pen a beisa hun lai a, a khialhnate uh ngaihsunsunin tua a beisa hun ki-uksak uh a, tua ii thaang sungah ki-awksak den uh hi‖, a ci hi. Bang na cih beh lai hiam cih leh, ―Eite pen a beisa tawh khangkhia ihi hi. Ahi zongin tua ii sila ding ihi kei hi”, a ci hi.\nA beisa hunin bangzah takin gamtat na khialkha a, na mawhna a lianlua kha phial zongin kineusak kei in. Mi zong a beisa hunin nangmah bang ahi hi. A beisa sila hi nawn kei inla, lametna thak tawh kalsuan in; tua hi leh na lawhcing ding hi.\nD. A NENGNOTE THUPI NGAIHSUN IN\nEx. 4:2 “TOPA in ama kiangah „Na khut sungah bang om ahi hiam? ci hi. Amah in, „Ciangkhut,‟ ci hi”\nMi lawhcingte in amaute sunga Pasian guansak a neihsa uh ahi, hihtheihna nengno khat siksanin na lianpi a semte ahi uh hi. A nengnote thupi simin, na thahatna nengno, na septheihna nengno, na kivakna nengnote na lawhcin nadingin thupi taka zatkhiat ding ngaihsun in. \n· Zarefath meigongnu in a neihsun an huan khat Elijah a piak leh aman tampi ngah lawh hi. (I Kgs.17:8-16).    \n· Pasal naupangno khat sun-an ding an lum 5 leh ngasa tawn 2 in mipi gilkial tul nga (5000) val vak zo hi. (Mtt. 14:13-21). \n· David khut sunga a neih saili tawh Goliath that a gualzawhna ngah hi. (I Sam.17:40, 49).     \n· Moses in a tawi lai ciangkhut tawh suangpi pan tui phulsak, San tuipi luang lai khawlsak thei hi. (Ex.4-17).   \n· Naaman sila numeino kam khat pauna in Naaman damna ngahsak hi. (I Kgs.5:1-3).\nLawhcinna lianpipite pen hun hoih neucikcik pan hong kipan thei hi. A nengnote thupi sim in.\n“Tui mal taktak tampi in tui khangsak zo hi”.\n“Tuni-a na zawh ding nasep khat pen zingciang ci-a, a zing ciang a zah nih na zawh kei leh ni khat ai a sumh na hi hi”.\nE. NA KHENSATNA THUPI HI\nJosh. 24:15b “… Ahih hangin kei leh ka innkuan pihte in ahih leh TOPA‟ na ka sem ding uh hi‟, a ci hi”.\nTupna, geelna, ngimna, sawmna lianpipi na nei a, a lungdam huai ahi hi. Ahi zongin na sepkhiatna a om kei leh na lawhcing zo kei ding hi. Na sep khiat nadingin na khensat na thupi mahmah hi. Mihingte in a sia, a pha sep theih bawl theih nadingin thuneihna i nei hi. A sia sem ding maw? A pha sem ding? Na khensatna kisam hi. A sia sem dingin na khensat leh a sia mah na sem ding a, na siatlawh ding hi. A pha/a hoih sem dingin na khensat leh a hoih/a pha na sem takpi dinga na lawhcing ding hi. Na khensatna thupi hi.\n“Discover Your Destiny‟ laibu sungah, ―Mihingte in i deih pen teel theih nadingin vangliatna i nei hi. Mi khem peuh in a sia maw? a pha maw? khat teitei kiteel hi. Mi pawlkhat a lawhcingte a innkuan sung a nopna phadeuhte leh a lungnophuai phadeuhte pen ama thu a thupha sang uh ahi kei hi. Amaute in tul vei, za vei bangmah teelna, khensatna na nei uh a, tua panin hi bangin a lawhcing mi hi thei pan uh hi; na khensatna thupi hi‖, ci-in a gelh hi.\nBuddhism biakna makaipi Gautama Buddha ci-a i theih Siddhartha Gautama pen Himalayan mual bul Terai khua, India leilu lam (tu-in Nepal gam) ah hong piang ahi hi. A pu a pate pen mi nuamsa nam hi-in a khuavuah a pa in ukpi a sem ahi hi. Kisapna leh lunghimawhna bangmah omlo, nei loin a nungta mi khat ahi hi. Cinatna, gilkialna, sihna, lungkhamna cihte bangmah thei kha vet loin a pa inn sungah nuam a sa lua mahmah khat hi a, leitung mihingte nuntak haksat ziate bangmah a theih khak omlo hi. A pa in amah bangin ukpi a sem dingin a deihsak mahmah khat ahi hi.\nAhi zongin ni khat a pa‘ kiangah, ―Khua sung vak nuam ing; leitung mu nuam ing‖, ci-in a ngen hi. A tapa ngetna bangin a pa‘n a vaksak hi. Khua sungah a vak laitak in leitung nuntak haksat zia va mu kha a, tua a muh khakte in a ngaihsutna kikhelsakin khensatna lianpi khat a pia hi.\nAma muh khakte in:\nA khatna ah—Puteek khat a mu hi. “Hih mipa a bangci hiam”, ci-in a nungzuipa a dot ciangin a nungzuipa in, “Hihpa pen a teek ta ahi hi; ni khat ni ciang mihing khempeuh hih mipa bangin i teek ding uh hi”, ci-in a dawng hi. \nA nihna ah—Dam lo/cina mi khat a mu hi. “Hih mipa a bangci hiam?”, ci-in dong leuleu a, “Hih mipa pen a damlo/a cina ahi hi. Hih mipa mahbangin mi khempeuh kidamlo thei; kicina thei hi”, ci-in a dawng hi. \nA thumna ah - Misi kivui dinga kipaipih khat a mu hi. “Hihte in bang hih ding ahi hiam?”, ci-in a dot leh, ― Amaute pen si vui ding ahi uh hi. Kumpi pa hi taleh mi maimai khat hi taleh hun khat teitei ciang kisi ding hi‖, ci-in a dawng uh hi.\nA lina ah—Khutdawh ngen khat a mu hi. “Hih mipa in bang hih hiam?”, ci-in a dot leh, ―Amah pen a nek ding nei lo ahih manin a gilkial a, a nek ding a ngen ahi hi‖, ciin a dawng uh hi.\nA tunga li teng a muh ciangin Siddharta Gautama in ―Banghangin hi bangin mihing in thuak ahi hiam‖, ci-in a lungngai dingin a nuam mahmah, lungkhamna omlo a pa inn sungpanin paikhia-in thu ngaihsun-in gamlak ah a pai hi.\nHi bangin a khensatna lianpi tawh a inn sung panin hong paikhiat ciangin lawhcinna hong ngah a, Buddhism biakna makaipi hong suak hi. \nMoses pen Faro kumpipa tanu‘ ii tapa ahi thei hi a, Egypt gam ah kumpi a sem thei lua ahi hi. Ahi zongin tua sangin Israel minamte tawh haksatna thuak dingin khensat zaw hi. A khensatna bangin hong kalsuan a tuni dongin leh a tawntungin Moses min pen a mangngei nawnlo ding mi khat hong suak hi. \nHarvard University ah kum 2 na pan khensatna lianpi tawh sang tawpin hong kalsuan manin ama bawlsa software in leitung mun khempeuh hong zel a, mi haupi penpa khat, mi lawhcingpenpa khat hong suak hi. \nSangpi (laphuak leh lasa siam)\nLaphuak siam leh lasa siam Sangpi pen Kawlgam mi bek hilo mi namdangte in zong hong theihpih khat ahi hi. Ama khensatna lianpi pen Dr. Do Kham in interview a bawlna ah kithei thei hi. USA ah Dr. Do Kham in interview a bawlna ah ama‘n bangci gen hiam cih leh, ―A masa in Yangon pai in Love Song la khum na (album) bawl ding ka ngaihsun hi. Ahi zongin ka pawlpi vua om mi pawlkhat a nungtolhte ka pa‟n hanthotna a piak ka za kha hi. Ka pa in amaute kiangah; „Zeisu gumpa leh Topa a sang i cih ciangin i kampi bek hilo a, i nuntakna, i gamtatna mahmah ah i kilatsak ding ahi hi,‟ ci-in a thapiakna ka zak ciangin kei hong gen tawh kibang danin ka ngaihsun a, tua a kipanin Love Song sa loin Gospel Song bek sa dingin ka khensat hi,”ci-in a gen hi. (Sangpi tawh holimna…youtube.com). Sangpi in a khensat mah bangin Love Song sa loin Gospel Song bek sa a, Pasian in zang mahmah hi. Lawhcing mahmah a Gospel Album thak a om ciangin Sangpi in a sa kha hiam? Gospel Stage Show khat a om ciangin Sangpi a kihel hiam? ci-in kidong tangtanga, a kihel kei leh tha kingah zolo, cih khawpkhatin Pasian in thupha a pia hi. Tua bek hi loin gam tuamtuam ah zin kawikawi-in Pasian hoihna teci pang kawikawi a Topa hoihna phat kha kawikawi hi.\nSangpi mahbangin Saw Win Lwin zong Love Song sa lo dingin khensatna nei ahih manin, Gospel Song bek sa a Pasian in thupha pia in a aw zang hi. Kawlgam ah Sangpi leh Saw Win Lwin pen Pasian in la lam ah zang mahmah hi.\nNa khensatna thupi mahmah hi.\n“Na lawhcin nadingin khensatna in a dang teng sangin thupi pen hi cih phawk in”.\nF. HAKSATNA A THUAK SIAM DINGIN KIGING KHOL IN\nProv. 24:10 “Haksatna na tuah ciangin na lung a kiat leh, a gina lo mi na hi hi”.\nLeitung ah nungta lai na hih manin leitunga piang haksatna kici khempeuh na tuah khak, na thuak khak ding pen ngeina ahi hi. Haksatna na tuah khak leh mihing khat hi‟ng ci-a na theih ding ahi hi. Haksatna tawh kipelh thei ding kuamah omlo hi. Haksatna pen a lungdampih i hih samloh hangin haksatna om loin nopna taktak, nopna bucing om thei lo hi. Haksatna teng a ven khit ciangin nopna ki ngah hi.\nBob Tuangpee laigelhna khat ah, ―Ei-le-ei i kipuahphat ding; ei thadah lehang kuan ei hong puah peuhmah ding hiam? Tu laitak na enn‘ mahmah ahi mihaute, mi minthangte, mi gualzote leh leitung makai minthangte zong eite mahbangin a gualzawh ma lai-un haksatna leh buaina tuamtuam mah na phuto uh hi. Haksatna pen i gualzawh nading kahleite hi. Haksatna om kei leh gualzawhna omlo dinga, hih i leitung pen cimtaak huai ding hi,‖ ci-in a gelh hi. (Bob Tuangpee—Eimau Hun—Mauvom Khua Tangthu leh BAG Silver Jubilee Magazine (BAG Mauvom: Myanmar, 2012,p.54).\nNa nuntakna ah haksatna leh buainate in nang adingin hoihna a nei ciat uh hi.\nHaksatna na tuah ciang in:\no Topa aap in!\no Lungduai takin thuak in!\no Ka hoih zawk nang ahi hi, ci-in pom thei in!\no Tomkal sungbek hi, cih phawk in!\no Midangte‘n zong a tuah/a thuak uh ahi hi, cih phawk in!\no Haksatna sungah thupha tampi om hi, cih phawk in!\no Haksatna a om leh a vensak nading dan zong om hi, cih phawk in!\nCharles R. Swindoll in a gelhna khat ah, “Na nuntakna bang danin na om a, na kiim na pam bang dan hi-in haksatna bangzah tuakkha na hiam? Tu laitak na nuntakna lamet bei kha phial na hiam? Na phawk ding thu pawlkhat hong gen ning—Huihpi a hat semsem leh singzung kip tektek a, huihpi a sawt nun semsem leh singkung etlawmsak semsem hi,” ci-in a gelh hi. Haksatnate in na nuntakna hong kipsak tektek leh hong etlawmsak tektek ding ahi hi.  \ni. Haksatna in thupha san nading na hizaw thei hi\nViv Thomas in, “Khat veivei, i khituite in thupha i ngah nading a kipatna na hizaw thei hi. Khat veivei, i lungkham dahnate in lungdam a lamna kipat nading na hizaw thei hi. Khat veivei, i lawhsapnate in a zaknop phatna late hong pian khiat nading na hizaw thei hi,” ci-in a gelh hi.\nWilliam Agenda in a genna ah, “Ka nuntakna pen tukpeng (football) tawh kibang hi a, Satan in lei hong nak denna semsem leh vantung lam ah ka sang tun toh semsem hi. Ni khat ni ciang Satan-in lei hong nak denna lua ding a vantung ka tungta ding hi. Tua ciangin Satan in hong zongzong dinga hong mu nawnlo ding hi. Tua ciang “William koi ah om mawk hiam” ci-in lungkham mahmah ding hi”, ci-in gen hi.\nHaksatna na tuahte in nang adingin a hoihzaw lam leh thupha san nading na hizaw thei hi.\n“Na khempeuh a beina hi ta ei, na cih laitak pen a thak khat a kipatna ahi hi”.\nii. Haksatna pen na a neuno khat liim a lianpi khat-a hong kilang na hi thei hi\nKenneth Hagin Jr in, “Lung himawhna in a neuno haksatna khat a lianpi in hong musak thei hi. Ahih kei leh a neuno haksatna khat liim lianpi tawh hong kilang thei hi. Nitum kuan ciangin i liim en leng eima pumpi taktak sangin lian zaw thei hi. Tua mahbangin i haksatna pen a neuno khat hi a, ahi zongin liim lianpi-in hong kilang thei hi”, ci-in a gelh hi.\nHaksatna i cih pen na neuno khat liim lianpi a hong kilang hi thei hi.\niii . Haksatnate hih veng theih ahi hi\nJoyce Meyer in, “Mihing nuntakna pen haksatna, lauhuainate tawh kidim hi. Tua bang haksatnate na tungah hong tun ciangin bang na cih hiam? Hangsan takin na do hiam? A hihkeh na taisan kha hiam? Na pumpi pen tua bang haksatnate a thuakzo ding leh a do zo dinga hong kibawl na hi hi. Tua ahih manin haksatna na tuah ciangin do in!”, a ci hi.\nHaksatnate a do zo dingin hatna nei na hih manin do in; hong veng lel ding hi.\n“Dotna a om leh dawnna zong om hi”.\n“Siatna in hong paisan kei leh nang paisan in”.\n“Dahna leh nopna i cih in a kipei kawikawi leengpei khat ahi hi”.\nG. NA DINMUN EN KENLA, NA TUPNA EN ZAW IN\nMic. 7:8 “Ka galte aw, kei tungtang ah lung dam kei un. Ka puk hangin ka tho kik ding hi. Khuamial sungah ka om hangin TOPA in khuavak hong pia ding hi”.\nKhat veivei i dinmun ki-enin kilungkia, kithanem thei hi. Na dinmun en kenla, na tupna en zaw in. Na dinmun in hong lawhcingsak ding hilo a, na tupna in hong lawhcing sak ding hi zaw hi. Na din mun lei ah a om hangin na tupna van ah koih inla, tua na tupna en-in kalsuan in; na lawhcing ding hi.\nNick pen December 4, 1982 in Melbourne, Australia ah hong piang hi. Nick pen a nu sungpan a piankhiat in khut le khe nei loin hong piang khia hi. Pasian hehpihna tawh a veilam ah khe mengneu khat nei sam hi. Hi bangin khut le khe gina nei loin hong piang khia hi a, lungkiat huai mahmah hi. Nu-le-pa‘ thupi nei kha ahih manin a hampha hi. A dinmun a et ciangin lungkia lua ahih manin, kum 8 leh kum 10 a phak lai-in kithah sawm ngei hi. Ahi zongin amah itna tawh a kem, a khoi a nu-le-pa a khualna-in kithat ngam sam lo hi.\nTua khitlam ciangin a dinmun en nawn loin, tupna thak hong nei a, tha hong sanin hong hanciam hi. Pilna hong sin a Double Bachelor‟s Degree in Accounting and Financial Planning hong ngah hi. Ama‘n a khe neih sunsun tawh minute khat sungin laimal 45 computer tawh khen thei, Drum tum thei, hai tawh tui dawn thei, a sam hiat thei, a hate hong nawt thei, phone tawh kiho thei, a mukmul, a kha multe kiat thei, Tennis kimawl thei, Golf kimawl thei, tuipek thei cih bangin hong khangto mahmah hi.\nA tupna hong mitsuan a hong hahkatin mite tha pia a, Pasian‘ thu genin teci pang kawikawi hi. Khangnote thapia-in hanthawn a, khangnote lungsim zo mahmah hi. Khangno tampi takin ama hangin thathak hong nei thei uh hi. Amah pen gam 24 leh gam khenpi 5(5 Continents) sungah zin kawikawi-in mi 3,000,000 (three millions) valte kiangah thugen hi. Mun tuamtuam ah thugen-in lawhcing mahmah hi. Amah pen Preacher; Motivator Speaker leh Director of ―Life Without Limbs‖ zong ahi hi.\nAma‘n laibu zong gelh a mite deih mahmah vive ahi hi.\nA laibute:   \n· Life Without Limbs \n· No Limbs, No Limits  \n· No Arms, No Legs, No Worries\nKhut-le-khe neilo himah taseleh a dinmun en loin a tupna enin hong hanciam manin a lawhcing mi hong suak hi.\nJessica Cox-Touching the Sky Without Arms\nJessica Cox pen February 2, 1983 in Sierra Vista, Arizona, USA ah hong piang khia hi. A piancil phetin khut neilo sa-in hong suak khia hi. Ahi zongin amah pen leitung ah khut neilo a Pilot a sem masa pen ahi hi. Khut a neih loh hangin kithanemsak het loin pilna hong sin a, Bachelor of Sciene (B.Sc)-in Psychology Degree ngah hi.\nTua bek thamloin kidalna siamna lam zong sin a, khut kihel lo, khe bek tawh Taekwondo Black Belt a ngah masa pen ahi hi. The Black Belt in the America Taekwondo Association panin a ngah ahi hi. Lam dan, lasak dan, mipi mai-a thugen dan, Computer laigelh dan khawng hong kisin to a, a khe bek tawh minute khat sungin laimal 25 ciang gelh thei hi.\nA dinmun en loin a tupna sangsak a Pilot lam ah hong hanciam leh leitung ah khut tawh loin Pilot (Vanleng hawl) a sem masa pen hong hi hi.\n Hellen Keller\nAmah pen a suah tungin a cidam sitset khat hi napi, kum 2 a phak ciangin khuasik natna nei a, a khuak sung thaguite kisia ahih manin tua hun a kipan a mit in khua hong mu nawn loin a bil in zong khua hong za nawn lo hi. Tua bek thamlo in hong pau theilo lailai hi. A nu-le-pate in mittaw sangah kahsak uh a, a khutme dawn bek tawh lai hong sin hi. Ama‘n, “Mi cidam khat hi-in ka pianpih mit tawh ni 3 sung beek khua mu thei leng ut mah sing maw,” na ci ngeungau sam hi.\nTua bang teng tawh kum 16 a phak ciangin hong pau thei a, kum 24 a phak ciangin mittaw lai tawh B.A degree hong ngah hi. Lai hong gelh a leitung ah laigelh siam khatin hong minthang hi. Greek lai, Latin lai, France lai leh German laite tawh laibu hoih nono tampi hong gelh khia a, ama gelh laibute pau nam 50 val bang tawh kitei sawn hi.\nA dinmun en loin a tupna a ente lawhcing uh hi. Khut-le-khe nei lote, mittaw, bengngongte in thasan in leitung lumlet uh hi. Na dinmun sangin na tupna thupi zaw hi. Na dinmun en kenla, na tupna mitsuan in. Na lawhcing ding hi.\n“Genthei a na pian leh nang hihkhialh a hi kei a, genthei a na sih leh bel na khialhna ngiat ahi hi”.\n“I hihna banga lungkim hithiatna in lungnopna lian penpen ahi hi”.\nH. NA KINGAIHSUTNA SANGIN NA THUPI ZAW HI\nPhil. 4:13 “Khrih in a hong piak vangliatna tawh hihte khempeuh nawk zawhna ding thahatna a nei ka hi hi”.\n‘Kei zaw dam kei lua ing; kei zaw hai lua ing; kei zaw zawng lua ing; kei zaw minam neu khat hi lel ing; kei zaw mi‟n hong it kei lua; kei zaw gina kei lua ing‘, ci-in na kingaihsun kha thei hi. Ahih hangin ngaih sun taktak lecin nang kingaihsutna sang mi thupi mahmah khat leh na lianpi a sem thei lua khat na hi gige hi.\no Na kingaihsutna sang Pasian in hong it zaw hi.\no Na kingaihsutna sang Pasian in hong lainat zaw hi.\no Na kingaihsutna sang Pasian in hong kem zaw hi.\no Na kingaihsutna sang na cidam zaw hi.\no Na kingaihsutna sang na khansau zaw hi.\no Na kingaihsutna sang na pil zaw hi.\no Na kingaihsutna sang na melhoih zaw hi.\no Na kingaihsutna sang na daupai zaw hi.\no Na kingaihsutna sang na thahat zaw hi.\no Na kingaihsutna sang na sem, na bawl thei zaw hi.\no Na kingaihsutna sang na siam thei zaw hi.\no Na kingaihsutna sang mite‘n hong it zaw hi.\no Na kingaihsutna sang mite‘n hong ngai zaw hi.\no Na kingaihsutna sang mite‘n thupi hongsa zaw hi.\no Na kingaihsutna sang mite‘n hong paakta zaw hi.\no Na kingaihsutna sang mite‘n hong panpih nuam zaw uh hi.\nNa kingaihsutna sangin mi thupi zaw leh mi manpha zaw mahmah khat na hih manin mi lawhcing ding na hi hi.\nEx. 14:13 “Moses in mite tungah, „Kihta kei un, kip takin om un. Amah in note adingin tuni-a hong sep ding TOPA hotkhiatna mu un; bang hang hiam cih leh tu ni-a na muh uh Egypt mite, note in na mu kik nawn kei ding uh hi”.\nNa lawhcin nadingin Topa muang-in; kineusak kei inla, tupna kician nei in. Lokhopa in a khaici tuh a gah at dingin hun saupi a ngak bangin lungduai-in hanciam in. Na dinmun bangci bangin a om kha phial zongin na tupna sangsak in. Na dinmun sangin na tupna thupi zaw hi.\nJohn C. Maxwell ii laibu khat ah: A lawhcing mi na hih nop leh:\n· Na sep nading zia lungngai khol in!   \n· Na tupna en gige in!  \n· Na thupisakte kaikhawm in!   \n· Na thahatna lam theician in!   \n· Na hunte a manpha lamin zang in!   \n· Na geelnate sep khiatna tawh kipan pah in!  \n· Haksatna a tuak dingin kilamen in!   \n· A lawhcing dingin kilamen in!   \n· Nisim-in na tupna leh na ngimna ngaihsun kikkik in!\nA lawhcing ding mi na hih manin hanciam inla, ngak in…nang adingin ni thak hong suak ding hi. Sem in…sepna lo tawh gualzawhna om theilo hi.\n“A hoih pen hong piang dingin ka lamen a, a sia pen ading zong ka kiging khol hi”.\nBoyoke Aung Saan\nLAWHCINNA LAMPI (Laibu)\nLaimai 32 - 55.\nLaigelhpa Dong Za Mung in Zomi eLibrary / Laibusaal ading in phalna ahong piak ahi hi.\nDong Za Mung Kammal Hoih Pasian Thu Pilna Thu Thuluui/Articles\nItem Reviewed: NA LAWHCING NUAM HIAM? Agelh – Dong Za Mung Description: Rating: 5 Reviewed By: Cinpu Zomi


timestamp: atn

url: =Khangkizom Khantona « Nikonghong\nHome » Pilna » Khangkizom Khantona\n1. Na talent he masa in (Nangma le nangma kitel in)\nEima le eima pha tatak ih kitel tu sia thupi mama, tuabang phatak ih kitel ciang bekma mailam ah bangbangh in kalsuan tu ci sia phatak kingeal thei pheang hi. Eima le eima kitel ci ciang a pha a sia heaknate ih kitel bangma heak ngawlnate zongh pha tatak ih kitel mama tu kisamh hi.\nMiciim ih cite sia ama le ama pha tatak a kitel bangma midangte zongh pha tatak in tel ahikom ngual sungah a kihel ciangin midangte taw nuam takin kithua thei paih hi. Mipil a kici theampo miciim hi siat paih ngawl a miciim te sia pilna saangpi a nei bua zong ngual sungah ta mama hi.\nPathian hong piak pianpui pilna thiamna ciimna cite pha tatak in ih tel tu kisamh mama hi. Mihing khat sim in a tawmbel uukna khat kinei hamtang hi. Ih thiam thei saap nasep cite zongh kinei hi. Tuate in Pathian hong ngealsak ama ngam le a minthan natu ih sep natu talent te ahi hi. Leitung tawmvei ih nuntakna sungah ih thiam ih uuk nasep seamin nungta hi leang nuntak nuam mama tu ahi hi. Tuabangin eima talent tek phatak telin a nuntakpui paih te sia a sepna po a maapai a sep khial kisii kikna cite om ngawl a, a kiim a paam te zongh in nuntakna pha in nuntakpui paih tu uh hi.\nEima le eima kitel tu ih ci ciang ih thaa nuntakna zongh koisung dinmun ah om hi ziam, koisung tawntung nuntakna ah pai tu hi ziam cite zongh ih kitel sinsen tu kisamh hi. Pathian hesuakna taw Topa Jesu hangin upna le saanna taw ngupkhiatna ngana kitelna a nei takpi ma hiziam ci zongh kisittel tu kisamh hi. Ngupkhiatna ih nga, ih nei le zong kician tak tel tu hi a, a nei bualai lezong ih nga ngawl, ih nei ngawl hunlam ih kitel tu thupi mama hi. Tawntung nuntakna ci zongh mun nii om a, a nuamna ah tawntung nuntak theina le a haksa mama na ah nuntak tawntungna ahi hi. A koisia zaw tawntung nuntakna munah theng tu hi ziam ci sia ih kitel sinsen tu kisamh hi. Tuabangin pumpi ngaisutna le ih thaa dinmun pha tatak ih kitelcian zawkciang lampi maan tungah ih kalsuan thei tu a, tua lampi in khang kizom khantona ah hong mualsuak sak tu hi.\n2. Mungtupna pha akician nei in\nEima talent tek ih heak zawkciang tua talent sia bangbang in tangtung sak tu ci sia pha tatak in ngeal tu hong kisamh hi. Tua Pathian hong piak na talent sia tu laitak na kiim na paam ah a minthang mite ii sep le uuk zongh hi ngawl tha tu hi. Na thiambel sep theina na nei sia zongh na nuntakna an neakna zongh na hi ngawl tha tu hi. Bangbangpo ahizong Pathian ii hong piak tua na nga pilna le na uukna te sia a manh nei ngawl tu in Pathian in ngeal ngawl het tu ahikom in tua talent te thupisak tu kisamh hi.\nNa talent a phat thei natu in ngiimna lian nei masa in. Tua na ngiimna na taangtut thei natu in ngealna kician na nei kul hi. Tua ngealnate khatsim ah sep tu vawt tu tam mama hong om tu hi. Tua sep tu te a hun a hun in datham ngawlin sep kipan paih in. Haksatna zongh tam mama phul tha tu ni hi. Thinkiam ngawlin Pathian tung ko in phul veve in. Ngualzawna ci sia ol vazeang in hong piang ngawl tu a, tuabang haksa pi ma taw na nga tua ngualzawna in olno tak in bo kik tuan ngawl tu hi.\nNa mungtupna sia Pathian hong piak na talent na zak thei natu ahi tu thupi a, nangma nuntakna le na uukbel teng zongh na sep natu ahi tu kisamh hi. Tua na mungtupna in Pathian ii dei bang nuntakna taw Pathian ii hong sawl itna taw tatkhiatna thupha (the great gospel) taangko in ama ngam le a minthan natu ahi tu zongh kisamh hi.\nTuabang in Pathian deina taw a kisi mungtupna pha a lian mama na nei zawkciang a nobel pan maa panin lampi maan tungah na kalsuan to ciang khang kizom khantona hong piang tu hi.\n3. Nangma le nangma hanciam masa in\nPathian in nang bang atu hong dei ziam ci sia na kitelthiang zawkciang tua na talent ahi thiamna uukna khat sia hong phat thei natu in nangma hi thei babangin kipan a hanciam in. Mihing khat ngualzawna a nga natu a thupi masabel sia ama mama ahi hi. Ngual dang khat ii hong hanciam sakna taw eima ngualzawna piang thei ngawl hi. Haksatna ih ci sia mun theampo ah a na om hi lel a hangsan takin ih phul tu ahi hi.\nNa talent ahi Pathian hong piak aituam pilna, thiamna in nangma khan sung na mungtup hong suak le na sep na vawt po nuam na sa tu a, haksatnate zongh na kantan zo tu hi. Mihing ih ci sia a thupi ahibuazong eima uuk le kin khat seam leang nuam kisa mama a, toi le kiphawk ngawl eima tumtak nuam a kisa thei mama nuntakna neite ih hi hi. Tua na uuk na thiamnate sia Pathian hong piak talent te ahi hi.\nTua talent na nei sa sia hong kilangh thei natu in ngealna pha tatak nei tu kisamh hi. Mungtupna (goal) a lian mama na nei tu kisamh a, tua goal ah na thet thei natu in na tot tu lampite kician tak nei in na tot tu dan ngealna kitel takin na nei tu kisamh hi. Tua lampi ah na kalsuan ciang bang hunin bang seam tu bangbang in ngamta tu bang hun ciang bang ciaciang theng tu a, kum bangza sung bang suak tu cisia a kician sinsen in roadmap na nei tu kisamh hi. A lian mama ngealna nei in a, mapat in a nobel pan kipan seamto ciuteu paih in (Think Global Act Local). Na ngealnate a taangtut thei natu in nangma in na patphot ngawlin kuama in hong patsak thei ngawl a, zongh hong hu thei ngawl tuhi.\nNa hun nai khat simin bangbang zangh tu ci sia ngealna nei in. Na lian mama khat na vawt thei natu a kisamh na no mama te panin kipat kul a, thinkiam ngawlin khat zawkciang khat seamto ciuteu in.\nTuabang in tupna lian na neina le na hanciamnate in khang kizom khantona piangsak a, Pathian in hong lungkimpui ahikom koithong ngawlin hong hu tu mite hong ngealsak tu hi.\n4. Hong kipanpuinate lungdam takin saang in\nLeitung mi in ih pian zawkciang eima nguak deina bangin kikalsuan thei ngawl hi. Mihingte nganhingte sia social being te ih hi hi. Society sung khat le khat ih kipanpui vadiam tu kisamh a, thaneamnate ahizong thahatnate ahizong ih thuak khop tu ahi hi.\nKhat le khat kipanpui ci sia a tawmbel lametna khat tek kinei a, tua lametna in khat papo ii phattuam noptuam natu ahi hi. Ih nasepna in phattuamna a piangsak buale kuama in hong panpui ngawl tu hi. Kiim le paam in thinbot in hong panpui le na nasep na vawtnate hong lungkimpui hi a, tuabang in hong kipanpui ciang ih lungdam mama tu le lungkim takin hong kipanpui nate ih saan tu ahi hi. Hong panpuite in lametna lian mama nei ahi bangma nasia takin ih hanciam tu ahi hi.\nHanciam ih ci ciang pumpi, thin (ngaisutna) le thaa bukim in hanciam tu ahi hi. Pathian taw ih kizopnate zongh a kipzaw a khozaw tu kisamh a, pumpi taksa mama zongh ciidam tu discipline pha nei tu cite zongh a kisamh mamate hi a, ih kidop tu le kipua tute zongh ahi uh hi. Ih ngaisutna sung mama zongh ah ih talent ih goal sia mu tan, phawk tan, ih ngaisut tan tu kisamh hi. Thin sung panin ih nasep tute ih taangtut ciang bangbang in zeak tu nuntakpui tu cite ngeal kholin sunmang in mat tawntung tu kisamh hi.\nTuabangin eima hanciamnate kiim le paam te ii tha hong piak, hong panpuina le Pathian Thaa Thiangtho ii lam hong laknate phawk tawntungin, thinkiam ngawlin thungen a, haksat nate ih kantan ciang khang kizom khantona hong piang tu hi.\n5. Midangte panpui in\nHi leitung ah eima nguak ih nuntak tu piang thei ngawl a, khat le khat itna deisakna taw in ih kipanpui tu kisamh hi. Nangma ngualzawna na nga natu in Pathian tungah midangte in thu hong ngetsak ahi hi. Tua bangma in ei zongh midangte atu thu ih ngetsak tu kisamh hi. Thu le la taw ih hu thei tute thu le la taw ih panpui tu hi a, sum le paai taw ih panpui zawk tute deisakna le itna taw in ih panpui tu ahi hi.\nPanpui ci ciang bangbang in kalsuan tu ci pan kipan ngaisut piakna ahizong, a thinkiam ni ciang tha piak tu le a ngualzaw ni ciang lungdam pui tu kisamh hi. Na theampo ah khatvei panpuina taw ngualzawna nga thei paih ngawl a, panpui kikik tu kisamh hi. Ih panpuite haksatna a thuak ciang ih thuak pui tu kisamh a, thinkiam ngawl natu in tha piak tu zongh kisamh hi.\nMidangte ih panpui ciang eima deina bang hong hi siat thei ngawl tu a, khat le khat kitelthiam tu kisamh mama hi. Asia a pha kupkhop tu thupi a, ngual lelna khat hong om le zong, a hang pha tak kan tu a, maaban tu kikumin ngeal tu zongh kisamh hi. Khat le khat kikaal kitel khialna a om ngawl natu ih kizop nate a thiang takin a kitel tu thupi hi.\nTuabangin khat le khat khang khat pan khang khat thupha taw kipanpui a, maa ih pan khop tak ciang Pathian in etlawm sa in phasa ahikom supna patauna ze-etna taw a kithua ngawl, vantung pan hong pai ama thupha taw hong tuamin a bothei nawn ngawl khang kizom khantona hong ngasak tu hi.\nMidangte khanto natu a seam kik te bekma mi khangto takpite hi uh a miman nei le mi thupite ahi uh hi.\nHeaktu: SCC Magazine 2012 sungpan a kilakik hi.\nNgual Inn Na\nArlu Tui le\nNung le Maa Thu\nDatsu Manh Taw\nKisai Thu Pawl Khat\nTags: Pumsuanhang Suantak\nBy thawngno in Pilna, Sizang on August 1, 2013 .\n← Pi Kham Ciang, Tapidaw Suak Masabel Zaangsi Lianu\tTahan (Taang Heam) Khua Thu →


url: =Pasal leh pasal aomkhawm lawmta te mipi maiah tawsat ki thuaksakta :: ZOMI DAILY\nposted on 23 May 2017 at 11:43 pm Lomkholna: Indonesia, News, Sawltak, World\nIndonesia gamsung ah pasal leh pasal “Gay” aomkhawm te tuni Tuesday ni in mipi mai ah ataw satsakta uhhi. Indonesia gamsung veve, Aceh Province pen Muslim biakna akhauh phadiakna munkhat ahihi.\nTua Aceh Province sungah kum 20 leh kum 23 aphakhin pasalnih in “Gay Sex” na omkhawmkha uh a, aomkhop laitak in khuasungmi te’n mukha in amatkhiat uh ahihi. Aceh Province sungah Muslim te’n azakdah mahmah pasal leh pasal “Gay Sex” nazangkha uh ahih manin, tawsawt (Canning) 83 veituak ki thuaksak uhhi.\nHihte lawmta ataw akisat laitak in mipi sungpanin azahko leh aciamnuihbawl zong honpikhatmah om kici hi. Pasal bekthamlo, numei tezong ki ensak in, mipi adimziahziah maiah kisat ngekngek uhhi.\nTawsat athuakding lawmta tepen puantual akang ki silhsak in, amai uh kunsa in mipi maiah ki pusuahkhiat pihhi. Ataw akisatma in Acehnese Clerics’ Counsil panin thunei khatin “hihpen mipi te mailam ah ki daltheihding lahna hi” ci’n mipi te tungah genkhia masa hi.\nSyariah Law kici biakna thukhun tawh kituak in mawhnadaan akipia ahih manin, mailam ah apil nadingun thu kihilhna hi a, Human Rights tawh bangmah ki sawhkhakna omlo hi ci’n pulakhia masa hi.\nHih Gay Sex azangkha tepen ciangduai tawh tawsat 85 veituak satding in thu akipia masa hi a, ahi zongin Detention ahzong tawlpikhat ki koihkhin ahih manin, tawsat 2 veituak aki khiapsak cihi.\nHih pasal leh pasal aomkhawm te pen March khasung in alupkhopna innsung panin khuasungmi te’n amatkhiat uh ahihi.\nUS kumpi in neihkibang Gay leh Lesbian te kiteentheih nadingin phalna apiak laitak in Muslim biakna atampenna ahi Indonesia gamin neihkibang kiteen cih genthadah, aomkhawmpak bekzong kihhuai salua mahmah uh a, mipi sungah tuabang gamtatna aomnawnloh nadingin tawsatdaan piaciatciat uhhi.\nRelated: Indonesia ah pasal leh pasal aomkhawm kopkhat tawsawt “Canning” veituak kithuak sakding\nChristian gam akici USA leh Muslim gam akici Indonesia, hih gamnih te ii thukhendan pen hongki lehbulh lianmawk hi. ZD Sawltak #zomidaily\nPrevious: London pan Dubai azuanding vanleng khat asungah Bomb om cih kizasak\nNext: Naupang kum 1 nuaisiah singgahtui “Juice” piak hoihlo ci


url: =Samuel Masa 23 | Siantongluan.net\nSamuel Masa 23\nSamuel Masa 23 |\nTu-in amaute in David kiangah, "En in, Filistia-te in Keilah khua sim uh a, a ancilnate uh luh uh hi," ci-in a gen uh hi.\nTua ahih ciangin David in Topa thu dongin, "Pai-in Filistia-te ka sim ding hiam?" a ci hi. Topa in David kiangah, "Pai-in Filistia-te sim in la, Keilah khuamite honkhia in," a ci hi.\nAhih hangin David mite in ama kiangah, "En in, Judah gam hih munah eite i lau hi. Filistia galkapte simin Keilah-ah pai lehang bangzahin lauzaw ding ihi hiam?" a ci uh hi.\nTua ciangin David in Topa thu dongkik hi. Topa in amah dawngin, "Ding in; Keilah-ah paisuk in; bang hang hiam cih leh na khutsungah Filistia-te kong pia ding hi," a ci hi.\nTua ciangin David leh a mite Keilah-ah paisuk uh a, Filistia-te tawh kido-in amau ganhingte ciahpihin amaute tampi tak a that uh hi. Tua ahih ciangin David in Keilah-a teng mite a honkhia hi.\nDavid kiang Keilah-ah Ahimelek tapa Abiathar a tai lai-in amah in siampipuan khat kengin paisuk hi.\nKeilah-ah David a tunkhitna thu tu-in Saul kiangah kigen hi. Saul in, "Pasian in ka khutsungah amah hong pia khin hi; bang hang hiam cih leh kulhkongpi leh a kalhna zawl a nei khuasungah lutna tawh amahmah kikhaknelh hi," a ci hi.\nTua ciangin Saul in galsim ding, Keilah khua-ah a paisuk ding, David leh a mite a umcih dingin mi khempeuh a sam hi.\nSaul in ama tungah a sia a sawmna David in thei hi. Amah in a siampi Abiathar kiangah, "Hih lai-ah siampipuan hong paipih in," a ci hi.\nTua ciangin David in, "Israel-te Pasian, Topa aw, keima hangin khuapi susia dingin Saul in Keilah-ah pai hong sawmna thu na nasempa in za khin taktak hi.\nKeilah mite in ama tungah kei hong ap ding hiam? Na nasempa zak bangin Saul hong paisuk ding hiam? Israel-te Pasian, Topa aw, kong thum hi, na nasempa tungah hong gen in," a ci hi. Tua ciangin Topa in, "Amah hong paisuk ding hi," a ci hi.\nTua ciangin David in, "Keilah mite in kei leh ka mite Saul tungah hong ap ding uh hiam?" a ci hi. Tua ciangin Topa in, "Amaute in note hong ap ding uh hi," a ci hi.\nTua ciangin mi za guk bang a pha, David leh a mite dingin Keilah panin kihemkhia uh a, amaute a pai theihna peuhpeuh uhah pai uh hi. Keilah panin David a suahtakna thu Saul kiangah a kigen ciangin amah in a vai a khawl phot hi.\nZif gamlak mualtung gamsung, gamlak munmuanhuaina-ah David om hi. Saul in nisimin amah zong a, ahih hangin Pasian in ama tungah David pialo hi.\nAmah a that dingin Saul kuankhia khin ahih manin David a lau hi. Zif gamlak Horesh munah David om hi.\nTua ciangin Saul tapa Jonathan dingin David kiang Horesh-ah pai a, Pasian in hong huh ding hi, ci-in amah a hanthawn hi.\nAmah in David kiangah, "Lau kei in; bang hang hiam cih leh ka pa Saul in nang hong sukhalo ding hi. Nang pen Israel-te tungah kumpi na hi ding a, kei pen nangma zom ka hi ding hi; ka pa Saul in zong hih thu thei hi," a ci hi.\nTua ciangin amaute gel in Topa mai-ah thuciamna bawl uh hi. Horesh-ah David om lai-in, Jonathan a inn-ah a ciah hi.\nTua ciangin Saul kiang Gibeah-ah Zif mite paito uh a, "Jeshimon leitaw lam, Hakhilah mualtung, Horesh-a munmuanhuai sung kote lakah David om hilo ahi hiam?\nTu-in hong paisuk in, kumpipa aw; amah na matnopna thu thei ka hih manun hong paisuk in. Kote hih ding ahih leh kumpipa tungah amah kong ap ding uh ahi hi," a ci uh hi.\nTua ciangin Saul in, "Topa in note thupha hong pia ta hen. Bang hang hiam cih leh note in kei tungah hehpihna nong nei uh hi.\nPai-in va kiciansak lai un. Ama bukna mun thei-in va mu un la, tua lai-ah kua in mu hiam, hong thei un. Bang hang hiam cih leh amah ngiansiam mahmah hi, ci-in kei tungah hong kigen hi.\nTua ahih ciangin amah a bukna, a kiselsimna mun khempeuh hong ciamteh un la, thu a kiteltak tawh kei kiangah hong paikik un. Tua ciangin note tawh kei kong kuan ding hi. Gamsungah amah a omlai nak leh, Judah gamsung khempeuh zon ding ahi zongin a tul lak panin amah ka zongkhia teitei ding hi," a ci hi.\nAmaute ding uh a, Zif-ah a pai dingin Saul mai-ah a na ma pai uh hi. Tu-in David leh a mite Jeshimon leitaw lam Arabah gamsung Maongamlakah om uh hi.\nSaul leh a mite amah a zong dingin kuan uh hi. Hih thu David kiangah kigen hi. Tua ahih ciangin Maon gamlaka om suangpi-ah amah paisuk hi. Saul in tua thu a zak ciangin amah in Maon gamlakah David delh hi.\nA mualpang khatah Saul pai a, David leh a mite a mualpang langkhatah pai uh hi. Saul leh a mite in David leh a mite a man dingin hong um uh ahih manin Saul a pelh dingin David a nawhtai laitakin,\nSaul kiangah kamtai khat hong tung a, "Hong kinawh in la hong ciah in; bang hang hiam cih leh Filistia-te in gamsung hong sim hi," a ci hi.\nTua ahih ciangin David a delhna panin Saul kileh kik a, Filistia-te a do-in a pai hi. Tua ahih ciangin tua mun pen Kikhenna Mual kici hi.\nTua lai panin David paito-in Engedi munmuanhuai-ah a om hi.\nTedim Lai Siangtho / Laibu: Samuel Masa 23


url: =Tamu ah inn kaang om, inn (11) kaangtum\nA bei sa ni ( 8 )lai, March 11, 2014 Tuesday ni tak 7:30 p.m - 9:30 p.m ciang Tamu khuapi sung, Tamu Baptist Church gei inn kang om a, inn ( 11 ) te kangtum in, tu in a mun mah mah uh zong bang mah om nawn lo in ki hah siang kik khin a, zan hal ni mah mah in zong Sagaing Division a Prime Minister pa U Tha Aye zong pen hih meikaang na mun en in hong pai to lai hi.\nZan hal in ka pawlpi te inn khat ah inn thupha pia a, ka pai leh ka inn tek pa kum 40-50 ding khat pen phek tung ah na ki meksak in, a bang ci na hiam, ka cih leh khat vei a meikang ka va phelh na gim lua, tawl lua ka hih man a, a na ki mek sak hin'g hong ci hi.\nTua inn kaang inn ( 11 ) teng pen tu in a mau tanau, te inn te ah om uh ki ci hi. Kei zong tua ni a khual zin sese in ka tun kik khit ciang a, kong gen thei pan hi e. Kua minam teng inn te hiam ka thei cian nai kei hi. (Kawl leh Kala ) te inn te vive dan in ki gen hi.\nTamu ah mei phelh Mawtaw ( Fire Engine Car ) 2 ki zangh ci in, khat pen tui om lo in, ki zangh thei lo, khat pen bek in tui buak ci a, Moreh ( India ) pan in 3 hong pai phei in, tua te in hong huh ban vuah, mipi tha tawh mei pen a kuang pha mah mah hi mah ta leh a ki phel zo suak ki ci hi.\nInternet connection network hoih lo a hih man in, Photo te hong ki khak thei lo hi.\nNote tawh na sem khawm,\nFather Go Lian


url: =Pua pialna ah ~ Tdkhen :: ZOMI DAILY\nposted on 17 October 2017 at 10:56 pm UTC+9:30 Lomkholna: News, Tdkhen\n1. Ih vahkhiat ciangin a kimu thei tan enkhol-a, mi hong pai i-muhleh, i-ot sawmna lam nehkhol leng amah etet kul nawn lo hi.\n2. Lampi ah i-kituahpih mi khat i-hopih ding ciangin, vai-kin huai nei khaleh cih ngaihsutna tawh thu a sau thei ding lamte kidong lo ding hi.\n3. Lampi-ah mi tawh i-kiho’ ciangin, lam-gil lai awn-in, lam nawl neh ding hoih hi. Lampai mite dongtang sak lo ding hi.\n4. Mi’ innah i-hawh ciangin a kong i-suah ma-in, i-husa kiza sak masa in, bangci hun a zat laitak uh cihte i-hungaih ding hi.\n5. Thupoimawh hangin a pai i-hiphial zongin, i-paina thu hong dot masiah ngak phot ding hoih hi. Hong kidot theih kei lezong thumong a om’laitak i-tuum ding hi.\n6. Ih hawhna munkhat peuh-ah i-vai i-man khit nakleh, innteekte in bang vai dang nei ding cih theihpih lo ihihmanin ciahkhiat pah lel pil-huai hi. Cimphawnga i-vahna khat ah zong leengla khat hong lut-leh kihepkhiat lel pil-huai hi.\n7. Tutkhopna munte ah a pau masa a om khitleh pau kituh lo ding a hoih hi. A pau masate in zong a lawmte hun a piak theih ding a hoih hi. Mi-gina in thu gina mah gen hi cihte zong theih kawm dingin a hoih hi.\n8. Holim tutkhopna mun-a thu kigen khat peuh i-thukim kei zongin thukhen zum hisamlo ahihmanin kinialnial a kul hituan lo hi. Tua mah bangin holimna muna thugente in a omteng buang a huamkim thei thu a gen’ dingin a hoih hi.\n9. Vanzuak mi khat ihih lezong lei loding pipi velvelin, hong gensiat sak ahiphial zongin heh ngaihsut lo-a, “Amau’ innsung hiphot hiven” cih lel pen pilna khat ahi hi.\n10. Vanzuak mi khat peuh i-inn ah hong lut ciangin, lei loding pipi vel’vel’ loh dingin ahoih hi. Hun kai sakin mawk lamet sak kha ding hi. Hithei-leh themno khat beek lei’sak dingin a hoih hi.\n11. Mite tawh i-kizop ciangin, i-kizoppihte’ dandan theihpihna pen pilvanna hi. A gen lama panna sangin a ngai lama panna pen pilna kimu zaw hi.\n12. A poimawh lua lo pawlkhat gen nuam-a mi’ innah ihawh ciang ahi-a, mihon lak ahizongin, ei’ thugennop bek bulphuh lo-in, i-gen nading hunhoih i-ngah leh ngahloh a thupi hi. Hunhoih i-ngah theih keileh dawi thingthenga ciah lel pen pilna hi.\n13. Ih vahkhiat ciangin thusia thupha i-zak tuamtuamte, inn sungah lutpih khin lo-in, innsunga zat ding a hoih teng bek i-lutpih ding hi. A dang teng huang pualamah i-nusia ding hi.\n14. Ih puapialna hangin phattuamna khat veve ciahpih sawm dinga, i-vahna pen supna baina, sinkham lungkhamna, thusia khatpeuh a zong i-suah khak loh ding thupi hi. A vakkhia peuhpeuh in thupha no khat ta, na themno khat ta i-ciahpih ding hi.\n15. Ih leengla neihte ahizongin, i-zin neihte ahizongin, a ciah uh ciangin, i-huangsung ciang i-va zuihsuah gige ding ahi hi. Banghanghiam cihleh i-huangsungah zong kisui kha in a tuk thei lai hi. Thamlo-in tua hun tomno sung khat-a i-ki zuihsuah, i-ki holimnate, mitkha-le-bilkha ah thaam denin, nuntak sung thahatna kiguan thei hi. Tdkhen\nPrevious: Innkuan hamsatna ahuhding in nasep akipanlian nungakno mawtaw tuahsia in si\nNext: Spain leh Portugal ah gamsung meikatna hangin mi 45 in sihlawhkhin


url: =Zomi Innkuan Laibu 1973 (History of Zomi Family) azom - 7... Agelh - J. Gin Za Tuang - Laibu Saal\nHome > Zomi Innkuan Laibu - J. Gin Za Tuang > Zomi Innkuan Laibu 1973 (History of Zomi Family) azom - 7... Agelh - J. Gin Za Tuang\nZomi Innkuan Laibu 1973 (History of Zomi Family) azom - 7... Agelh - J. Gin Za Tuang\nZomi Innkuan Laibu (History of Zomi Family) azom - 7...\nLunmun Leh Sumniang Kido\nSumniang te’n Khuasak Beel\nTedim Le Lusi Kido\nLusi Leh Meitei Kido\nGungal Gam Khua Satna\nKapteel Khua Satna\nKalzang le Siazang Kido\nSihzang gam Thuklai khua ah, Lunmun leh Sumniang beh nam nih a teeng khawm uh hi. Tuate in ni khat ni in kiho thei lo un a kido uh hi.\nLunmun te in, Tuan Khan kiangah hong huh in, a ci hi. Tuan Khan in Za Pau leh Za Khai pawl cial in, Lunmun te huh ni, a ci hi.\nZa Pau leh Za Khai in zong Tedim innpipa kiangah, Lunmunte huh ni ci-in a cial leuleu uh hi.\nTedim innpipa in zong, Phalam, Khuangli, Zahau, Hualngo mite kiangah, Lunmunte huh ni, ci-in gal a cial sawn leuleu hi.\nTua ciangin, Limkhai, Mualbeem, Tedim, Phalam, Khuangli, Zahau, Hualngo, Lunmun kop in Sumniang beh teng a sim uh-a, a zo gawp uh hi. Tua ciangin Sumniang teng Khuasak ah a tai uh hi.\nSumniangte in Khuasak hausa Go Mang kiangah hong hon tan ci-in Khuasak a beel uh hi. Kuamah no hon kei in a cih hangun Go Mang in a mang nuam kei hi. Tua ciangin a langte a heh uh-a, Khuasakte khat a that uh hi. Khuasakte zong heh mahmah in Dal khua te khat a that leuleu uh hi.\nKhuasakte in gal pan na ding kan hoih takin a to uh hi. Khuasak khua na sia tak in a sim kik uh hi. Ahih hangin ken hoih ahih man in Khuasak khua a la zo kei uh hi.\nKhuasakte in, Phalam innpipa kiang ah, gal hong lem ta in, nong lep zawh leh, kum 3 sim in sialpi khat tawh kong lut ding uh hi, aci uh hi.\nPhalam innpipa in zong, Mualbeem, Takzang, Buanman, Khuasak te kiang ah, “ Ki lem ta un”, ci-in gal a lep khit ciangin, a ki lem uh hi.\nKam Hau uk, gungal gam, Tang lui-leh Tiau kikal, “Keima gam hi”, ci-in Lusi hausa Van Nuai Lian in tua gam ah sa beng in, a ut ut in a vak kawikawi hi.\nNi Khat ni-in Kam Hau’ tapa, Hau Pum leh a lawmte 100, gungal gam ah sa beng dingin, a kuan uh hi.\nVan Nuai Lian tawh a kituak uh hi. Hau Pum in, Van Nuai Lian kiangah “Hi gam, no Lusi te’ gam hi lo hi, ka pa Kam Hau gam hi. Tu lamgkhat siah hi gam sungah sa benga vak kawikawi kong muh uh leh kong dawm kei ding uh hi,” ci-in a sawlkhia hi, Van Nuai Lian pau ngam lo hi.\nAhih hangin, a khua a tum ciangin, Van Nuai Lian in a khuapihte kiangah athu teng a gen hi. Van Nuai Lian tapa, Do Thian leh Lal Tun in tua thu a zak ciangin a heh mahmah uh a, Tedim innpipa tungah hi bangin thu a za sak uh hi:\n“Hih gungal gam, Phalam leh Zahau innpipa in hong piak ahih hangin, ko, no kong pia kei uh hi. Hi gam, ko gam hi na cih uh leh kisim ding hihang,” aci uh hi.\nKam Hau Innpipa in hih thu a ngah ciangin, heh mahmah in, hi bangin thu a za sak kik leuleu hi:\n“Na ngap uh leh, kisim mah ding hi hang,” a ci uh hi.\nTua bang thu a om laitakin, Lamzang khuate On Vial, Hong Tual leh adang mi khat, Lusi gam-a an taw, Sialte ah a giah laitak un, Lusi Van Nuai Lian khuate in, On Vial a na that uh hi. A lawmte nih suakta in, Kam Hau kiangah a kop ah uh hi. Innpipa a heh seemseem hi.\nThauvui, thautang kiging phitphet in, sial khat ho in, gal vai a hawm uh a, Mualbeem te in Khomleng khua sim ding, Tedim te in Lihli sim ding, ci-in a hawm uh hi.\nZa Pau makai in khomleng khua sim in a za gawp uh hi. Gal 300 a hing in a man uh hi.\nKam Haut e a neu pen Khaw Chin a cina-a a ngim hun in kuankhia thei lo uh ahih man in, tua kal teng in Lihli khuate na taimang khin uh hi. A hih hangin, zam, khap 10 khat leh mi 2 a hingmat uh-a khat a that uh hi.\nLusi gam, Tomphai khuate in, mivom numei khat buan gawp in khat khit ciang khat in a hih gawp khit uh ciangin that uh-a, ciamgzum dawn ah a suang uh hi.\nTua thu Meiteite in a theih uh ciangin a heh mahmah uh a, To,phai khua sim dingin Mualbeem leh Tedim cial in, a ni ding hun a kipia uh hi. Ahi zongin, Mualbeem leh Tedim in a ni kiciam hun uh tuat khial in, ni 6 a manlang zaw in a tung uh-a, a va sim uh leh lel in, Mualbeem te mi 7 a si uh hi. Ahi zongin, ni 6 a cin’ ciangin, mi vomte tung leuleu in, Tomphai a sim uh-a, a zo gawp dikdek uh hi. Lusi te zong tai mang in, Tan lui tung khin uh hi.\nMualbeemkhua Khan Hau in a khua ah a omom ding nop asak loh na khat a om ciangin, Phalam innpipa kiangah pai in, “Gungal gam Hazang-ngei gam ah khua hongsat sak in,” ci-in a nget ciangin, Phalam innpipa in zong na pia-a, “Hazang-ngai khua” ci-in a teeng pah hi.\nA sawt lo in, Mualbeem leh Khuangli kisia in a kisim uh-a, Khuangli hausapa in Mualbeem tawh kilem na ding thu a gen dingin Hazang-ngai hausa Khan Hau a cial hi.\nMualbeem hausa Za Pau in, ama thu bek tawh kilem ding thu pia nuam lo in, Phalam innpipa kiangah thu dong dingin mi khat a sawl hi.\nThu dong dingin a upa pa Hau Khaw Thang, saiha khat tawh Phalam innpipa kiangah a sawl hi.\nKi lemna thu gen dinga kisawl kim laim Hau Khaw Thang in zuauphuak in, Gungal gam, Suangzang gam ah khua hong sat sak in,” ci-in saiha a va pia hi. Saiha deih mahmah Phalam innpipa zong lungdam in, Suangzang gam ah khua a sat theih na ding thu a na pia hi.\nHau Khaw Thang in, “Tu in Suangzang gam ah khua sat leng, Za Pau’ gam ahih ciangin, kei tungah heh ding hi. A heh-a hong bawlsiat leh hong hon in,” a ci hi. Tua khit ciangin ciah in Suangzang ah khua sat in, tua khua Suangzang khua mah a ci pah hi.\nGungal gam ah a teeng nuam peuh in, Phalam innpipa kiangah, kum sim in ngeina bangin siah pia peuh leh khua ki sat thei hi cih a kitheih ciangin, Saizang hausa Goih Pau’ tapa Thuam Thawng in zong Phalam innpipa kiangah gungal gam Kapteel gam khua hong sat sak in, ci-in a nget ciangin,”Ngeina bangin siah hong pia in la, sat tain” ci-in thu a pia hi.\nThuam Thawn in zong ngeina bangin siah pia in Kapteel khua a sat hi.\nLosau Khan Lam in zong, tua bangthu hi thei a hih leh ci-in Seipei gam khua a sat theih na ding van gen in, a ngah ciangin khua sat-a, Seipei khua mah a ci pah hi.\nDimpi Pau Suang in zong, Laitui gam ah khua a sat theih na ding a van gen hi. Ahih hangin. Laitui gam pen Tedim innpipa Khaw Chin gam ahi hi. Khaw Chin in ngeina bangin siat a nget ciangin Pau Suang in a pia nuam kei hi. Khaw Chin zong heh mahmah in, Laitui khua upa Phut On man in a hencip hi.\nTua thu Pau Suang in a zak ciangin, azi Zuh Niang sawl in, Khaw Chin kiang ah, zu le sa tawh thuum sak in, “Nong nget, ngeina bang siah kong pia ding hi. Nong hehpihna in Phut On hong khahkhia in,” ci-in a van gen hi.\nNgeina bangin siah a piak ciangin, Phut On a khahkhia-a kum sim in ngeina bangin siah a pia uh hi.\nSaizangte in Kalzangte kiangah Khuangli gal va sim ni, gal ahi zong, van ahi zong i ngah peuhpeuh, kihawm ni,” a ci uh hi. Tua bang ahih leh ci-in, Kalzangte in zong, amau khua-a gal siam, gal hang mahmah mi 5 teel in Saizang ah a pai sak uh hi.\nSaizang a tun uh ciangin, sa gawh in, zu lup in, zu le sa kham sak in, tua khit ciangin a ihmu sak uh hi. A ihmut kal un, a gal hiam teng uh seelsim in akhut ache uh a hencip sak uh hi.\nA khanlawh uh ciangin, “Tu in hong man khin hi ta ung, Kalzang dakbu leh khipivui tawh, thovai umpi dim khat tawh, gamsai lam 9 khat tawh nong ki tat zawh kei uh leh kong that ding uh hi,” a ci uh hi.\nKalzangte in tua bang thu teng a theih uh ciangin, theiba hut sunga thovai umpi khat dim a ngah uh-a, Thuamcing gei-a singhawm sung zui-a po gamsai khat a dawh uh leh lam 10 val pha khat a ngah uh ciangin, hi bangin thu a za sak kik uh hi:\n“Na deih teng uh kong puak ding uh hi. Kalzang dakbu khumvum pan kong tum ding uh hi,” a ci uh hi.\nKalzangte zong kithawi in, Dakvombu leh Kalzang dakbu pua kawm in, khumvum ah Kalzang dak a tum khit uh ciangin inn lam ah puakkik in, dakvombu pen a pua suak uh hi.\nSaizang a tun uh ciangin, “Tu ni na deih teng uh hong puak ung, ka mite uh hong khah ta un,” a ci uh hi. A mi mat teng uh khahkhia in, Kalzang lam ah a vek un a ciah uh hi.\nKalzangte a ciah khit ciangin a van puak teng uh phel in a en uh hi. Ahih hangin, amau deih Kalzang dakbu lah hi lo, Kalzang khipivui lah hi lo a theih uh ciangin a heh mahmah uh hi.\nTua ciangin,Saizangte in, Kalzangte lo kuan, nupi khat leh naupang khat a that uh hi. Kalzangte in tua thu a theih ciangin heh mahmah uh-a, Saizang tawh a kido uh hi. Kalzangte in a zo hi.\nKalzangte in hi bangin la phuak uh hi:\n(a)Saituite’ kimtang tungah henkol ka khai, tung sunni in vangkhua zong e ke’n zong maw’ng.\n(b)Tun biak luang in sing-tunnu zin bang bia’ng e, angkawi luang in henkol anglai ah siang.\n(a) Saitui kal ah thawl ten henkol hong bulh a kumvei ma’n puak sing bang thukkik ung,\n(b)Awhkhi ngen e a hoihzaw ang ah siang e, ciandal ngem e a ngaihzaw kal khua lum.\nLosau pan in Tuithamg khua kisat hi. Pau zong, Losau pau kici hi. Tuithang khua sat masa pawl:\nOn Neng (Phiamphu)\nNok Khai (Naulak)\nSaun Ai (Samte)\nTawn Vial (Vang-aw)\nAm Ngoih (Biangtung)\nKhawhsa kum khat a tun khit ciangin, a nuai-a teng in beel leuleu hi:\nKhan Lam leh a ta Lam Khaw Thang leh Sing Kam. Khawksa kum 3 a tun khit ciangin, Phalam innpipa tungah dangka 991 lawhta tawh dong in, Tuithang gam teng a lei uh hi.\n-Phil lui pan Vangpeng nuai siah Meitei gun dong-\nItem Reviewed: Zomi Innkuan Laibu 1973 (History of Zomi Family) azom - 7... Agelh - J. Gin Za Tuang Description: Rating: 5 Reviewed By: Cinpu Zomi


url: =LST Bulphuh: “Kap kawm-in, kuankhia-in a tuh ding khaici a pua mi in lungdam-a kikona tawh buhlomte pua-in innah hong ciah ding hi” (Psalms 126:6).\nTuni’n Australia gam ah Avondale College ci’n a minthang sangpi omna pen gammang tulak hi a, Adventist pawlpi mite tenna tawh kigamla hi. Mrs. Ellen G White le adang kimkhat tua mun ah lal uh a, na khat peuhpeuh pat ding ngaisun uh ahih hangin lungkiat huai mahmah hi.\n9 July 1896 zan in Mrs. White in manghoih mahmah khat man a, Pasian nasemte tha-ngah mahmah hi. Cooranbong nai a lo uh ah Ellen le James te nupa lamseu kawmin sangpi ading kisapna kikum uh hi. (James a sih khit sawt zo a, a mang sungah kithuah uh ahi hi).\nMrs. White in, “Koi pan sum hong pai mawk ding hiam? Leitang to kham in lametna le upna tawh ii kho ding hi. ‘Pasian – missionary’ leitangh tungah thuman khaici ii vawh ding hi,” ci hi.\nJames White in, “Upna, lametna le ‘kiniam khiatna – simplicity’ tawh missionary leitangh nasep ma ii pang ding a, ii hanciamna pan tawntung thaman ii ngah ding hi,” ci hi.\nEllen le James te nupa huan mong dong lamseu a, hong kileh kik ciangin anguite tungah ‘berries’ gah tawh kidim a muh ciang lo pah lian uh hi. Ellen in, “Hih ankungte thupi ka sak lo hi ven! Gim taak ding a, ka ngaisutkhol het lo pawl hi ven! Hi zah tampi piang ding lamen het lo hi veng maw, ‘inferior - neumuh kha ka hi ve maw!” ci hi.\nJames in, “America ii thuhilhna khuapite ah tam kingah lo ding tawh a kibat hang lamet-lohpi TOPA in pung sak hi Upna le lametna tawh khaici-vawh in la, lungkia kei in,” ci hi.\nTua khit a sawt lo in Africa pan sum kingah a, sang kilam zo hi. Tuni in thuhilh sia, sangsia, lai-at, sumsazian-len, sangmang tampi Avondale College tualsuak tampi kimu thei hi.\nLaihawm khat na piakkhiatna le na vengte tungah na thusiamnate in tuni’n thuman khaici-vawh na hi hi. Na nasep tawh pawl sungah mi tampi hong lut pah loh ciang lungkia kei in. Pasian in na vawh khaici thupha pia ding a, an tampi na la ding hi. TOPA’N thupha hong pia ta hen! Amen.\nKen Suang Za Nang


url: =Pasian’ Nasep Kizomla ~ MUC\nPasian’ Nasep Kizomla\nAdmin 10:03:00 AM Articles, Conference Pianna thu, Religion Articles\nPasian in tawmvei sung hong koppak i nuntak kumte tu-in tawntung beina lam manawh ta hi. Pasian’ ni lianpi ni in, eite’ tungah hong tungta hi. Mawhna sung’ a kidiahcip mite Topa’ hong piak thahatna khempeuh tawh i photkhiat hun ahi hi.\nTu hunin Pasian hong hilh thumaante i thudon ding hun hi ta hi. I Topa’ hong thupiak khempeuhin eite’ thupha san nading ahi hi. A nungta Emmanuel’ sisan a baang dialkhai (a laan) nuai a, a om khempeuh in Pasian bek muangin Topa’ tung bekah kinga ding hi. Topa’ piak neihsate sungpan pawlkhat Topa’ aadingin piakik ding uh hi. Topa Jesu in a nungzuite’ tunga, a piak nasep a khantoh nadingin i sum i paaite i zang ding hi.\nKi-ap a sep ding a kisam hih nasep i sep ding leh i sum i paaite piak khiat dingin Pasian in a mite sam hi. Eite’ tunga hong kisuan nasep khempeuh i tha neihzah siit lo-in i sep ding, eite mawhpuak ahi hi. Lungsim, kha, pumpi kikhen lo-in, kipumkhat a, a sem dingin Topa’n eite hongsam hi.\nLeitung vantungah i neihsa i kep theih nading mun nih bek om hi. Pasian sumkholna sungah na kholnop kei leh, Satan sumkholna sungah na khol kul lel ding hi. Pasian nasep nadingin na ap sinsen kei a leh Satan lamah a kihel in hong kingaihsun dinga, Satan nasep a kipsak na hi ding hi. Muanna takpi tawh hong ki-ap i sumpite in, Ama gam a phut dingin Pasian in ngimna nei hi. Topa’ neihsakemte (stewards) in kidawm taka a zek dingin Pasian in hongap ahi hi. Kha gupkhiatna tawh lungdam thukkik ding hi. Hih a nungta khate in muanna tawh hong ki-ap (steward) hi a, Topa’ nasep a mainawt nadingin Topa tawh semkhawm ni.\nPiakkhiat Ding Mah Hi\nPawlpi sungah sepkhiatna khatpeuh a om ciangin kikhangto hamtang hi. A tawntungin piakna leh ngahna kikop den hi. Pasian kiangpan ngahna a om simin piakkhiat na om hamtang hi. Upna maan a nei thu-um pawlpi mite’ tungah Pasian in a khuavak leh thupha a tuamtuam hawmsak hi. Thu-um mite in a thupha ngahte uh Pasian na a sep kawm un mi dangte’ tungah zong hawmsawn uh hi. A piakhiate’ tungah khantohna nasia semsem hi. Hehpihna leh thumaan a thak ngah dingin kigingsa in om uh hi. A siangzaw khuavak leh theihbeh-behna in, ama aa ahi hi. Pawlpi’ khantohna leh nuntakna in, Pasian kiang pan ngahna leh piakkhiatna-ah kinga hi. Pasian kiangpan ngah napi’n a piakkhiat kei aa leh cikmah hunin ngahkik nawn lo ding hi. Athu maan neih, mi dangte’ tungah a luan kei a leh ama ngahsate zong beikik ding hi. Eite in thupha a thakthak i ngah nop leh vantunggam pan hong pai thumaan letsong i hawm khia ding hi.\nPasian in hih leitungah hongpai-in Topa’ nasepna a khantoh nadingin, kham leh nguun a lom in hong ap lo ding hi. Topa in mihingte sum zon siamna pilna hongpia a, mihingte’ piak sumpite tawh Topa’ nasepna khangto sakthei hi. Pasian’ kiangpan i ngah sumte’ sung pan i piakkhiat sumpite a kizat nading munin, lo lai a buh at nasemte cial nading ahi hi. Vantung gampan a kingah thuphate mi dangte’ tungah a luankhiat nadinga a zat mi hingte Topa’n huh den ding hi. Piakkhiatna hanga a kizawng hi peuhmah lo hi. Piakkhiat lohna in hong zawngsak zaw hi.\nCiiltat Kawm Leh Piakkhiatna:\nPasian in a mite a nasepna sungah a khanghlo dingin sam hi. Pasian kammal LaiSiangtho pan khuavak hong tang khia hi. I sep dingte i sep khiat lohna in ei mawhpuak ahi hi. Tua bangin i nasep ding tavuan thei-in Topa’ neih sawmah khat i piak ciangin leitung mun khempeuhah lungdamna thu kizak nading lampi kihong ding hi. Eite in i lungsim tawngpan Pasian it in, pawlpimi khempeuhin piakkhiatnopna lungsim nei tek hi lehang i omna gamsung leh gamdang tuamtuamah Pasian nasep nading sum kitasam cih bang om lo ding hi. I neih i lam zong hong khangto ding hi. Aki zangthei nasepzia a tullom in hong piangkhia dinga, a sem dingin eite hongsam ding hi. Pasian gelsa a om mah bangin leitungah Pasian hong hehpihna lungdamna thu kigen hi leh, Jesu a nihveina hong paita dinga, misiangthote Pasian’ khamkhuapi sungah lut dingin sapna i ngah ding hi.\nThuak ding hun omlai hi i cih leh tua hunin tuhun ahi hi. Kongit ute naute aw, na innkuan sungah na ciiltat un. Na deih mahmah nate Pasian maipan hemkhia ta in. Na lunggulh mahmah zongsat hoih lo leitung nopsaknate nusia ta in. Na innzep nadingin nasum tampi beisak kei-in, ci-in kong thuum hi. Na sum na neihsa khempeuh Pasian aa vive hi. Pasian neihsa i sum i paai zatna khempeuh Pasian kiangah sazian lah kik ding ahi hi. Pasian sum tawh na tate deih peuhpeuh leisak pahpah kei in. Amau neihsa hi a cih khempeuh Pasian’aa hi-a, kuamahin nial thei lo ding uh hi.\nSum pen a kisam mahmah ahi hi. A kisap lohna munah sum mawk beisak kha kei in. Mi pawlkhatte in phalna tawh napiak deih hi. Leitungah nek ding nei lo a hehpihhuai mi tam mahmah hi. Tua mite khempeuh ke’n pia zo ding ka hiam cikha ding hi teh. Ahi zongin Topa Jesu’ zek thiamthiamzia et-teh leteh khat teitei navak zo veve ding hi. “I khamval teng kaikhawm kik un, mangthang sak kei-un” hih kammalin gilkial dangtak mi honpite na lamdang bawlna tawh a vakkham Topa’ kammal ahi hi.\nSumzat hangsan khat na hih khak zenzen leh tu mahmah in kikhel pah in. Na kikhel kei leh a tawntung bangmah nei lo mi, na hikhading hi. Na tate’ aading van manpha nono napiak sangin, sumzek siamna, hanciamna, lungkipna cihte piazaw in, tuate letsong hoihpen ahi hi.\nEite in hih leitungah khualzin mi i hi hi. Pasian deih loh zat loh dingte lunggulhna tawh na sum na paaite zang kei in. I lunggulh hoih lote paai-in, upna kician lakkhia dih ni. Pawlpi mite aw, mihing khat hihna tawh semkhia ni. Hun nunung sungah khuavak tate mahbangin khauhtakin sem ni.\nA bei thei lo neih leh lamte a manpha mahmah inn leh lo leina leh sumkholna sunga koihcipna in bang manphatna nei ahi hiam? Pasian tapa Jesu Christ in ei mihingte’ aadingin a nuntakna hong piakhia hi. Mihing’ nuntakna gupkhiat nadingin hih sum leh paai leh vante tawikhai tawh i teh bangin teh hi lehang bangzah khai zo ding ahi hiam? (R&H, Dec. 24, 1903).\nHamphatna Leh Mawhpuak\nA thupi penpen Topa’ kammal LaiSiangtho hih leitungah tangko dingin mawhpuak i nei hi. Hih nasepin eite nasep ahi hi. Leitungin vauhilhna thuak ding hi. Pasian tate in a kipia tavuante thumaanna leh cihtakna tawh sem ding uh hi. Vanman kah ding lametna tawh vanlei vanzuak nasep sem lo ding hi. Thu-um lo mite tawh kipawl in sumzuak sumlei nasep sem khakei in. Tua bang hi leh hong kipia nasep, nasep nadingin tua nate in hong ziakai sak ding hi.\n“Note in leitung khuavak na hi uh hi” Topa in ci hi. Pasian hilh thute, a ngimna leh zuih ding limte kiteltak-a hong hilhna in thuneu hi lo hi. A thumaan kamsangte’ genkholh Topa’ deih bang zuihna in a lamdang mahmah hamphatna ahi hi. Hih in i sep ding a lian mahmah mawhpuak ahi hi. Topa’ hongpiak i theih thute mi dangte’ tungah i hop sawn dingin Pasian in hong lamen hi. Vauhilhna kammalte i tangkona-ah Pasian le mihingte in i sepkhop ding Pasian’ gelsa ahi hi. (R&H, July 28, 1904).\nGamdang A Pasian’ Nasepna Munte-ah Huhna\nPasian mite in thukhualna i neih ding pawlpi sungah thakipia-in Pasian nasep nading mun khempeuhah a kisapna thute ei angsung bek ngaihsun lo a sepna tawh i mu thei ding hi. Pasian nasepna-ah mihingte in a neihsate uh piakkhiatna tawh a lunglutna uh teci pang ding uh hi. Hih bangin a lunglutna uh hong lak uh hi leh Christian sungah unau ki-itna hong om dinga, Chrsitian innkuan sungah innkuan thahatna hong khangto ding hi.\nPasian innsungah neek ding a om theih nadingin sawmah khat puakna in gamsung leh gampua a, Pasian’ nasemte panpihna ahi hi. Tu hun tawh kituak LaiSiangtho kammal a kihel laibu leh laihawmte in pilna hong khang sakin leitung mun tuamtuamah Pasian nasep nading mun kiphut ding hi. A nungta Pasian nasemte in a nungta Pasian kammal leh gupkhiatna thu tangko ding uh hi. Pasian nasemte mun citengah kisam hi. Buhte min zo ta hi ci-a Macedonian gampan sapna aw, tu-in leitung mun khempeuh pan kiza ta hi. (R&H, Feb. 19, 1889).\nPasian Nasep Khawl Ngei Lo Ding\nHun nunung aading thumaan om takpi a hih leh leitung gam khempeuh minam khempeuh aading puak khia ni. A sawt lo-in tu-a, a nungta laite leh, a sisa khempeuh in amau mawhna tawh kituakin thukhenna thuak ciat ding uh hi. Pasian thukham tawh kisit tel ding hi. Tu mahmah in i theihsak kul ding hi. Pasian thukham siangtho pen a kip mahmah hi-a, liimlang banga i zat ding ahi hi. Hih nasep i zawh nadingin sumtha tampi kisam hi. Sum leh paai haksathun ahih ka thei hi. Nidang sangin sum leh paai ngah nading haksa zaw hi. Ahi ta zongin thumaan LaiSiangtho thu hawm khiat ding ahi hi. A kisam sumte sum kholna-ah koih ding hi.\nEite in Pasian Nasep Nusia Ding I Hi Hiam?\nI thupuak in leitung bup aading ahi hi. Hi mahtaleh mitampite in bangmah sem lo-in om uh hi. Pawlkhat-te in tawmcik beksem a, mitampite’ upna kiamin upna a nei nawn lo zahin om uh hi. Gamdang mun tuamtuama Pasian nasepnate nusia ta ding i hi hiam? I omna gamsung Pasian nasep nate zong sem nawn lo ding i hi hiam? Dollar sum a tul lom a leiba i hih manin kimaimial sakding i hi hiam? Leitung hun nunung pen tangthu mit muhah hi bialbual hi niangnuang ding i hi hiam? Hi lo ding hi. I lungsim sungah Pasian gam khantoh nading vei-in meibangin a kuang hi. Eite in i upna thuguipite nial zo lo ding hi hang. Topa Jesu zong nial lo ding hi hang. Ahi zongin Pasian hong gelsak bangin i mai nawt theih nading i sep kei leh a langpang i hi hi.\nSum leh paai kicin loh manin Pasian in a nasep khawl sak lo ding hi. Sum leh paai piakkhiat semsem kul hi. America gam sung a om u leh naute aw Topa’ min suanga kong gennop thu in, khanglo un, note in na sumte uh lei sungah na phum khinuh hi. Inn lamin naneihsa ban uhah leitangte nalei behbeh uh hi. “Na neihsate uh zuak in, Pasian nasep nading piakhia un” ci-in Pasianin thu hongpia hi. Pasian thukham a zui mite’ aadingin sumzuak theihloh,lei theihloh hun hongtung dekta hi. Tua ahih manin leisung naphum sumte manlang takin thohkhia ta in. Pasian in nangkhut sungah sum hongap leh na cihtakna lak in. Na zat loh na phumcip sumte lakhia inla, a pungsak theite’ tungah ap in. Topa hong kumkik ni ciangin Topa in na sumte a mettawh nangah sakkik ding hi.\nLeitung Beikuan Phaltaka Piakkhiat A Nopna\nA nunung pen Pasian nasep a kizawh ma-in biakpiakna tautungah lungkim takin kipia ziahziah ding hi. Topa’ ni aading khate kigin kholhsakna in a manpha hamphatna ahihna thu mitampi in hong thei ding uh hi. Piakkhiatna nasia mahmah ding hi.\nJesu Christ ii itna thu-um mite lungsim sungah meibangin kuang hileh tuni in zong tuabang piakkhiatna i muthei ding hi. Kha gupkhiat nasep a tawpnalam naita a hihna mite in thei uh hileh tanglai thu-um mite in a neihsate uh a piakkhiat ziahziah mah bangin amau zong piakhia ziahziah ding uh hi. Leitung mite in sum ngah nadingin veitak in sum a khol mah bangin amau zong Pasian nasepna a khantoh nadingin hanciam in sem ding uh hi. A pilna, asiamna khempeuhuh zang ding uh hi. Sum deih luatna leh angsung khualna a neih nawn loh na uh lak ding uh hi. Phumcip ding hi lo, Pasian sumkholna-ah khol ding ahi hi.\nMi pawlkhatte’n a sum uh nasep lianpipite-ah zang uh-a, ahi zongin zawn lawh uh hi. Banghang hi ding hiam? Christ aadingin mizawng hong suak hi. Nang hauh nading bek zongin vantungah na khol loh hangin vantung sumkholna-ah sum om veve ding hi. Leitung sumkholna ahi inn leh leitang na lei sangin vantungah khol leteh muanhuai zaw lungnop huaizaw hi. “Kekseu thei lo, nget in ne thei lo, gutate in gu thei lo, mei in zong kang thei lo” hi.\nGumpa’ thumanga gamtatna in, kampau sangin muibun zaw ding hi. Thu-um mite in a upna uh gamtatna tawh a lah uh ciangin LaiSiangtho’ vangliatna kilang sak hi. Hih a thupi mahmah LaiSiangtho kammal a umte khempeuh in amau hamphat nading nialnopna lungsim hongnei dinga, leitung mite banga sum deihluatna siahuaite mudah ta ding hi. (Historical Sketches of the Foreign Mission of the Seventh-day Adventist. pp. 291-293)